**Obdavčitev dohodkov iz osnovne kmetijske in osnovne gozdarske dejavnosti**

**za leto 2018**

**Podrobnejši opis**

**1. izdaja, JANUAR 2018**

**KAZALO**

[1.0 SPLOŠNO 3](#_Toc536176626)

[2.0 DOHODEK IZ OSNOVNE KMETIJSKE IN OSNOVNE GOZDARSKE DEJAVNOSTI (OKGD) 5](#_Toc536176627)

[2.1 Dejavnosti, ki se lahko štejejo kot OKGD 5](#_Toc536176628)

[2.2 Potencialni tržni dohodek od pridelave na zemljiščih (katastrski dohodek) 7](#_Toc536176629)

[2.2.1 Dejanska raba zemljišč 7](#_Toc536176630)

[2.2.2 Določanje katastrskega dohodka 7](#_Toc536176631)

[2.3 Potencialni tržni dohodki od pridelave v panjih 9](#_Toc536176632)

[2.3.1 Opredelitev čebelarske dejavnosti 9](#_Toc536176633)

[2.3.2 Pavšalno ugotavljanje davčne osnove od dohodka iz čebelarske dejavnosti v okviru OKGD 10](#_Toc536176634)

[2.4 Drugi dohodki iz OKGD (kmetijske subvencije) 11](#_Toc536176635)

[2.4.1 Neobdavčljive kmetijske subvencije 11](#_Toc536176636)

[2.4.2 Obdavčljive kmetijske subvencije 13](#_Toc536176637)

[2.5 Dejanski uporabnik kmetijskih in gozdnih zemljšč 14](#_Toc536176638)

[2.6 Davčna obravnava posebnih kultur 14](#_Toc536176639)

[2.7 Mali obseg prve stopnje predelave lastnih kmetijskih in gozdnih pridelkov 16](#_Toc536176640)

[2.7.1 Izdajanje računov, vodenje seznama izdanih računov in poročanje zbirnih podatkov davčnemu organu 17](#_Toc536176641)

[2.8 Prijava in obdavčitev kmetijskih in gozdnih zemljiščih izven RS ter prijava in obdavčitev pridelka vina izven RS 17](#_Toc536176642)

[2.9 Oprostitev dohodnine od katastrskega dohodka 18](#_Toc536176643)

[2.10 Olajšava za investicije v osnovno kmetijsko in osnovno gozdarsko dejavnost 19](#_Toc536176644)

[3.0 ODMERA AKONTACIJE DOHODNINE OD DOHODKA IZ OKGD 20](#_Toc536176645)

[3.1 Obračun predhodne akontacije dohodnine od drugih dohodkov, povezanih z OKGD (davčni odtegljaj) 20](#_Toc536176646)

[3.2 Poročanje z datoteko VIRSKUPKM.DAT 20](#_Toc536176647)

[3.3 Poročanje z datoteko VIROPRKM.DAT 21](#_Toc536176648)

[3.4. Odmera akontacije dohodnine od katastrskega dohodka in pavšalne ocene dohodka na panj 21](#_Toc536176649)

[3.5. Mehanizem postopnega prehoda na višje davčne obveznosti za obdobje od 2017 do 2019 22](#_Toc536176650)

[4.0 OBDAVČITEV NA PODLAGI DEJANSKIH PRIHODKOV IN DEJANSKIH ODHODKOV OZIROMA DEJANSKIH PRIHODKOV IN NORMIRANIH ODHODKOV 23](#_Toc536176651)

[5.0 VPRAŠANJA IN ODGOVORI - OSNOVNA KMETIJSKA IN OSNOVNA GOZDARSKA DEJAVNOST 24](#_Toc536176652)

1.0 SPLOŠNO

Dohodek, ki ga fizična oseba dosega v okviru opravljanja kmetijske ali gozdarske dejavnosti, je po [Zakonu o dohodnini – ZDoh-2](http://www.pisrs.si/Pis.web/pregledPredpisa?id=ZAKO4697) (Uradni list RS, št. 13/11 – UPB, 9/12 - odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 50/14, 23/15, 55/15, 63/16 in 69/17) obdavčen kot dohodek iz osnovne kmetijske in osnovne gozdarske dejavnosti - poglavje III. 4 oziroma kot dohodek iz dejavnosti - poglavje III. 3 v [ZDoh-2](http://www.pisrs.si/Pis.web/pregledPredpisa?id=ZAKO4697).

**A)** Dohodek iz osnovne kmetijske in osnovne gozdarske dejavnosti (v nadaljevanju: OKGD) je dohodek, ki je pridobljen z opravljanjem OKGD v kmečkem gospodinjstvu. 69. člen [ZDoh-2](http://www.pisrs.si/Pis.web/pregledPredpisa?id=ZAKO4697) določa, da se kot OKGD šteje:

* pridelava, kot je določena s predpisi o ugotavljanju katastrskega dohodka in predpisi o evidentiranju nepremičnin in je v celoti ali pretežno vezana na uporabo kmetijskih in gozdnih zemljišč ter je ustrezno evidentirana v zemljiškem katastru;
* pridelava na kmetijskih in gozdnih zemljiščih izven Republike Slovenije (v nadaljevanju: RS);
* pridelava posebnih kultur, kot je določena s predpisi o ugotavljanju katastrskega dohodka in evidentirana pri Agenciji RS za kmetijske trge in razvoj podeželja (v nadaljevanju: ARSKTRP);
* čebelarstvo, določeno s predpisi o ugotavljanju katastrskega dohodka, vezano na panje, evidentirane v registru čebelnjakov.

Vsakršna predelava kmetijskih in gozdarskih pridelkov se ne more opravljati v okviru OKGD. Izjemoma se edino proizvodnja vina iz lastnega pridelka grozdja in pridelava oljčnega olja iz lastnega pridelka oljk, ki se štejeta za predelovalni dejavnosti, lahko opravljata v okviru OKGD kmečkega gospodinjstva, katerih dohodek je obdavčen na podlagi pavšalnega ugotavljanja davčne osnove kot je zapisano v [ZDoh-2](http://www.pisrs.si/Pis.web/pregledPredpisa?id=ZAKO4697), v poglavju III. 4.

Kot kmečko gospodinjstvo se za leto 2018 šteje skupnost ene ali več fizičnih oseb, članov enega ali več gospodinjstev, ki so na dan 30. junija 2018 evidentirani na istem naslovu, niso najeta delovna sila ter se vsaj za enega ali več članov šteje, da opravljajo OKGD in njihov skupni dohodek iz OKGD znaša najmanj 200 eurov.

Potencialni zavezanci za dohodnino od dohodka iz OKGD v okviru kmečkega gospodinjstva so v letu 2018 osebe:

* ki so na dan 30. junija 2018, lastniki, zakupniki ali dejanski uporabniki kmetijskega ali gozdnega zemljišča v in/ali izven RS;
* ki so kot lastniki ali uporabniki čebeljih panjev na dan 30. junija 2018 evidentirani v registru čebelnjakov pri ministrstvu, pristojnem za kmetijstvo;
* ki so pri ARSKTRP za leto 2018 evidentirale pridelavo posebnih kultur in pri Finančni upravi RS (v nadaljevanju: FURS) do 30. 6. 2018 niso vložile vloge za oprostitev po 15. točki prvega odstavka 73. člena [ZDoh-2](http://www.pisrs.si/Pis.web/pregledPredpisa?id=ZAKO4697);
* ki v letu 2018 proizvajajo vino iz lastnega pridelka grozdja v in/ali izven RS in izpolnjujejo pogoje iz 10. odstavka 69. člena [ZDoh-2](http://www.pisrs.si/Pis.web/pregledPredpisa?id=ZAKO4697);
* ki so jim v letu 2018 izplačani drugi dohodki v zvezi z opravljanjem OKGD (prejemki iz 70. člena [ZDoh-2](http://www.pisrs.si/Pis.web/pregledPredpisa?id=ZAKO4697)).

Za opredelitev kmečkega gospodinjstva je bistveni pogoj najmanj 200 eurov skupnega dohodka članov kmečkega gospodinjstva iz OKGD. Kadar ta pogoj ni izpolnjen, je dohodek članov takšnega gospodinjstva iz OKGD oproščen dohodnine in se tako gospodinjstvo ne šteje za kmečko gospodinjstvo. Člani takšnega gospodinjstva lahko prodajajo samo sezonske viške svojih pridelkov praviloma končnim potrošnikom (občasna prodaja manjših količin, ki jih je mogoče pridelati v okviru OKGD na zemljiščih v njihovi lasti ali uporabi). Če pa člani takšnega gospodinjstva trajno in redno prodajajo svoje pridelke, ali preprodajajo tuje pridelke, s tem izkazujejo opravljanje dejavnosti, za katero se morajo ustrezno registrirati s priglasitvijo v davčni register (za pridelavo kmetijskih pridelkov, katerih pridelava ni vključena v izračun katastrskega dohodka), registrirati opravljanje dopolnilne dejavnosti na kmetiji, ali se registrirati kot samostojni podjetniki posamezniki oziroma kot družba z vpisom v poslovni register.

Za dohodek iz OKGD se štejejo:

- potencialni tržni dohodki od pridelave na zemljiščih v in/ali izven RS;

- potencialni tržni dohodki od pridelave v čebeljih panjih;

- drugi dohodki, kot so plačila iz naslova ukrepov kmetijske politike in druga plačila iz naslova državnih pomoči, prejeta v zvezi z opravljanjem OKGD, določeni na podlagi dejansko prejetih zneskov.

Dohodek iz OKGD je ugotovljen pavšalno, to je na podlagi pavšalno ocenjenega dohodka od prodaje pridelkov (katastrski dohodek za pridelavo na zemljiščih in pavšalna ocena dohodka na panj za pridelavo v panjih), ki se mu prišteva vsak posamezni drug dohodek (71. člen [ZDoh-2](http://www.pisrs.si/Pis.web/pregledPredpisa?id=ZAKO4697)).

V primeru, da se davčna osnova od OKGD ugotavlja pavšalno, je zavezanec za dohodnino od katastrskega dohodka in pavšalne ocene dohodka na panj vsak posamezni član kmečkega gospodinjstva, in sicer za katastrski dohodek kmetijskih in gozdnih zemljišč v RS, ki jih ima pravico uporabljati in od pavšalne ocene dohodka na panj za čebelje panje, ki jih ima v uporabi.

Zavezanci za dohodnino od katastrskega dohodka kmetijskih in gozdnih zemljišč izven RS, od pridelave posebnih kultur, od proizvodnje vina iz lastnega pridelka grozdja ter od drugih dohodkov v zvezi z OKGD, pa so vsi člani kmečkega gospodinjstva, za katere zakon določa, da se zanje šteje, da opravljajo OKGD in sicer v sorazmernem deležu glede na skupno število zavezancev v kmečkem gospodinjstvu.

Kmečko gospodinjstvo, ki davčno osnovo od dohodka iz OKGD ugotavlja na podlagi pavšalno ugotovljene davčne osnove (katastrski dohodek oz. pavšalna ocena dohodka na panj) in iz te dejavnosti ni v sistemu davka na dodano vrednost (nobeden od članov tega kmečkega gospodinjstva ni identificiran za namene davka na dodano vrednost iz te dejavnosti), ima ob dobavi kmetijskih in gozdarskih pridelkov ter kmetijskih in gozdarskih storitev, ki so rezultat OKGD, pravico do uveljavljanja pavšalnega nadomestila. Več informacij v zvezi z uveljavljanjem pravice do pavšalnega nadomestila je dostopno v [podrobnejšem opisu](http://www.fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Opis/Podrobnejsi_opis_3_izdaja_Osnovna_kmetijska_in_osnovna_gozdarska_dejavnost_z_vidika_identifikacije_za_namene_DDV_ter_pravica_do_uveljavljanja_pavsalnega_nadomestila.pdf), ki je objavljen na spletni strani [FURS](http://www.fu.gov.si/davki_in_druge_dajatve/podrocja/davek_na_dodano_vrednost_ddv/#c4623) v poglavju 6.

**B)** Po določbi 47. člena [ZDoh-2](http://www.pisrs.si/Pis.web/pregledPredpisa?id=ZAKO4697) je dohodek iz OKGD lahko obdavčen z dohodnino tudi kot dohodek iz dejavnosti (davčna osnova se ugotavlja na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov), če se člani kmečkega gospodinjstva za to prostovoljno odločijo.

Na ta način so obdavčeni tudi dohodki iz drugih kmetijskih in gozdarskih dejavnost, ki ne izpolnjujejo pogojev iz 69. člena [ZDoh-2](http://www.pisrs.si/Pis.web/pregledPredpisa?id=ZAKO4697) in se zato ne uvrščajo med OKGD.

Zakon, ki ureja dohodnino, določa, da se kot OKGD ne more opravljati pridelava sadik sadnega, gozdnega in okrasnega drevja in grmičevja, pridelava sadik vinske trte in sadik hmelja ter pridelava okrasnih rastlin. Tudi reja živali na pretežno kupljeni krmi se ne more opravljati v okviru OKGD. Fizične osebe morajo biti za opravljanje take kmetijske dejavnosti vpisane v [davčni register](http://www.fu.gov.si/davki_in_druge_dajatve/poslovanje_z_nami/vpis_v_davcni_register_in_davcna_stevilka/) kot fizične osebe, ki opravljajo dejavnost ali registrirane kot samostojni podjetniki posamezniki. V teh primerih je dosežen dohodek obdavčen z dohodnino kot dohodek iz dejavnosti.

[ZDoh-2](http://www.pisrs.si/Pis.web/pregledPredpisa?id=ZAKO4697) v poglavju III. 3., ki opredeljuje dohodek iz dejavnosti določa, da se za dohodek iz dejavnosti ne šteje dohodek iz OKGD, če gre za pavšalno ugotavljanje davčne osnove (po katastrskem dohodku in pavšalni oceni dohodka na panj), kot jo določa poglavje III. 4. zakona. Iz poglavja III. 4. pa je izvzeto opravljanje OKGD, ki je obdavčeno na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov.

Tudi predelave kmetijskih in gozdarskih pridelkov, ki se po Standardni klasifikaciji dejavnosti - [SKD 2008](http://www.pisrs.si/Pis.web/pregledPredpisa?id=URED4092) (Uradni list RS, št. 69/07 in 17/08) uvrščajo med dejavnosti »predelave«, se ne štejejo za OKGD. Za opravljanje teh dejavnosti se morajo fizične osebe registrirati za opravljanje dopolnilne dejavnosti na kmetiji v skladu s kmetijskimi predpisi ali registrirati kot samostojni podjetniki posamezniki. Doseženi dohodkek iz teh dejavnosti pa je obdavčen z dohodnino kot dohodek iz dejavnosti.

Poleg dejavnosti predelave pa se lahko v skladu z Uredbo o dopolnilnih dejavnostih na kmetiji – [Uredba DDK](http://www.pisrs.si/Pis.web/pregledPredpisa?id=URED6925) (Uradni list RS, št. 57/15) kot dopolnilne dejavnosti na kmetiji opravljajo tudi določene druge dejavnosti, če oseba izpolnjuje predpisane pogoje iz [Uredba DDK](http://www.pisrs.si/Pis.web/pregledPredpisa?id=URED6925). Fizična oseba te dejavnosti lahko opravlja tudi kot samostojni podjetnik posameznik.

Ne glede na navedeno, pa davčna zakonodaja za namene obdavčitve dohodkov določa izjemo, da se določene dejavnosti prve stopnje predelave lastnih kmetijskih in gozdarskih pridelkov lahko pod posebnimi pogoji opravljajo v okviru malega obsega prve stopnje predelave lastnih kmetijskih in gozdarskih pridelkov. To pomeni, da se opravljajo v okviru registrirane dopolnilne dejavnosti na kmetiji, katerih dohodek pa se izjemoma šteje kot dohodek v zvezi z OKGD, ki so oproščeni dohodnine.

2.0 DOHODEK IZ OSNOVNE KMETIJSKE IN OSNOVNE GOZDARSKE DEJAVNOSTI (OKGD)

**2.1** Dejavnosti, ki se lahko štejejo kot OKGD

Kmetijska in gozdarska dejavnost se lahko šteje za OKGD, če se izvaja na zemljiščih, ki so pravilno evidentirana v zemljiškem katastru glede na dejansko vrsto rabe ter mora biti skladna z vrsto kmetijske in gozdarske dejavnosti, ki se upošteva v izračunih za ugotavljanje katastrskega dohodka oziroma je posebej opredeljena v [ZDoh-2](http://www.pisrs.si/Pis.web/pregledPredpisa?id=ZAKO4697).

Za OKGD se tako šteje pridelava poljščin (žita, krompir, krmne rastline, oljnice, sladkorna pesa, sončnice, buče za olje, različni krmni posevki ipd.) in nekatere vrste zelenjadnic oziroma vrtnin, ki se pridelujejo v poljedelskem kolobarju (na površini na prostem celo rastno dobo raste samo ena zelenjadnica ter ena ali več poljščin) ter pridelava travinj na kmetijskih zemljiščih, pridelava različnih vrst sadja na zemljiščih, ki so v zemljiškem katastru evidentirana kot intenzivni sadovnjak, pridelava hmelja na zemljiščih, ki so evidentirana kot hmeljišče, pridelava grozdja in vina na zemljiščih, ki so evidentirana kot vinograd, pridelava oljk in oljčnega olja na zemljiščih, ki so evidentirana kot oljčnik.

V OKGD se kot del pridelave šteje tudi priprava pridelkov za prodajo, kot na primer čiščenje, luščenje, sortiranje, pakiranje ipd., torej postopki, ki še ne pomenijo predelave pridelka.

Tudi živinoreja sodi v OKGD, vendar le v obsegu vzreje živali do prodaje živih živali (za zakol, nadaljno rejo ali pleme oziroma razplod v okviru kmetijske dejavnosti), in ob pogoju, da se pretežni del krme za te živali zagotovi na zemljiščih v uporabi kmečkega gospodinjstva, kar pomeni, da mora rejec imeti v lasti, najemu ali zakupu zemljišča, na katerih prideluje večino ustrezne krme. Kot reja živali, katere dohodek se lahko obdavči na podlagi katastrskega dohodka, se ob izpolnjevanju navedenih pogojev šteje vsa živinoreja, ki je v skladu s [SKD 2008](http://www.pisrs.si/Pis.web/pregledPredpisa?id=URED4092) opredeljena kot kmetijska dejavnost (prireja mleka, druga govedoreja, konjereja, prašičereja, reja drobnice, reja perutnine in reja drugih živali, ki se redijo za zakol, nadaljno rejo ali razplod v okviru kmetijske dejavnosti kot na primer nojev, zajcev, kuncev, jelenjadi, lame itd.) in je v lasti članov kmečkega gospodinjstva.

Kot OKGD se lahko šteje tudi vzreja plemenskih živali (npr. konj), če rejec večino krme zagotovi s svojih površin in dokler iz aktivnosti in namena opravljanja dejavnosti ni ugotovljeno, da ne gre več za kmetijsko dejavnost (na primer vzreja za jahanje, kasaštvo itd.).

Glede na navedeno pa v OKGD ne spada prodaja klavnih polovic ali drugače razkosanega trupa, prodaja mesa in drugih predelanih pridelkov živinoreje, ne glede na to, ali so predelani v okviru kmečkega gospodinjstva ali s tujo storitvijo.

V OKGD se v skladu z metodologijo ugotavljanja katastrskega dohodka šteje tudi gozdarstvo, kot ga opredeljujejo predpisi, ki urejajo področja gozdarske dejavnosti oziroma pridelki, ki se v skladu s temi predpisi štejejo za lesne gozdne sortimente. V skladu s [SKD 2008](http://www.pisrs.si/Pis.web/pregledPredpisa?id=URED4092) se kot gozdarska dejavnost šteje pridobivanje gozdnih sortimentov kot so hlodovina, jamski les, drogovi, drva in drugi lesni ostanki primerni za pridobivanje energije. Tudi drobnejši delci lesa kot sečni ostanki, pridobljeni z drobljenjem lesa s sekalnikom ali drobilnikom neposredno v lastnem gozdu se lahko štejejo za lesne sekance oziroma lesne gozdne sortimente, ki se pridelujejo v okviru OKGD.

[ZDoh-2](http://www.pisrs.si/Pis.web/pregledPredpisa?id=ZAKO4697) posebej opredeljuje, da se tudi čebelarstvo, vezano na čebelje panje, ki so evidentirani v registru čebelnjakov, lahko opravlja v okviru OKGD.

Poleg naštetega pa [ZDoh-2](http://www.pisrs.si/Pis.web/pregledPredpisa?id=ZAKO4697) določa, da se tudi posebne kulture štejejo za del OKGD, razen če kmečko gospodinjstvo davčno osnovo od dohodka iz OKGD ne ugotavlja na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov ter zemljišča, na katerih prideluje posebne kulture, na podlagi 15. točke prvega odstavka 73. člena [ZDoh-2](http://www.pisrs.si/Pis.web/pregledPredpisa?id=ZAKO4697) izvzame iz davčne osnove od katastrskega dohodka.

Za posebne kulture se štejejo zelenjadnice in zelišča v intenzivni pridelavi (pridelava ene ali več zelenjadnic oziroma zelišč na isti površini v celotni rastni sezoni posameznega koledarskega leta), jagode na njivah, semena in sadike poljščin, zelenjadnic in zelišč, ki se pridelujejo v tleh na prostem ali v tunelih in reja polžev na njivah, če so evidentirane pri ARSKTRP.

Vsa pridelava kmetijskih pridelkov, ki se ne more šteti za OKGD, se obravnava kot druga kmetijska dejavnost, za katero mora zavezanec podati priglasitev opravljanja dejavnosti v [davčni register](http://www.fu.gov.si/davki_in_druge_dajatve/poslovanje_z_nami/vpis_v_davcni_register_in_davcna_stevilka/), lahko pa dejavnost opravlja v statusu samostojnega podjetnika posameznika ali družbe.

V okvir OKGD prav tako ne spadajo storitve, opravljajne z lastno kmetijsko in gozdarsko mehanizacijo, ki se v skladu s predpisi lahko opravljajo kot dopolnilne dejavnosti na kmetiji. Dohodek iz opravljanja storitev z lastno kmetijsko in gozdarsko mehanizacijo v okviru strojnega krožka, je lahko oproščen plačila dohodnine, kadar ga dosegajo osebe, katerih dohodek iz OKGD se ugotavlja pavšalno in so izpolnjeni pogoji, določeni v [Pravilniku o o pogojih za oprostitev plačila dohodnine od prejemkov iz medsosedske pomoči med kmetijskimi gospodarstvi v okviru strojnih krožkov](http://pisrs.si/Pis.web/pregledPredpisa?id=PRAV8042) (Uradni list RS, št. 141/06).

Prav tako v okvir OKGD ne spada predelava kmetijskih pridelkov, pa tudi storitve predelave kot na primer storitev stiskanja olja, sušenje pridelkov ali storitev klanja živali. Take dejavnosti se lahko opravljajo kot dopolnilne dejavnosti na kmetiji ali v statusu samostojnega podjetnika posameznik ali družbe.

2.2 Potencialni tržni dohodek od pridelave na zemljiščih (katastrski dohodek)

Davčna osnova od potencialnega tržnega dohodka od pridelave na zemljiščih je katastrski dohodek, kot je ugotovljen na podlagi Zakona o ugotavljanju katastrskega dohodka – [ZUKD-2](http://www.pisrs.si/Pis.web/pregledPredpisa?id=ZAKO7125) (Uradni list RS, št. 63/16), ki med drugim določa:

* da je katastrski dohodek pavšalna ocena tržnega dohodka od dejavnosti kmetijstva in gozdarstva, ki bi ga bilo mogoče doseči s povprečno ravnijo pridelave kmetijskih in gozdarskih pridelkov na kmetijskih in gozdnih zemljiščih v RS glede na njihovo proizvodnjo sposobnost;
* da se katastrski dohodek izračuna kot razlika med tržno vrednostjo možne pridelave in stroški;
* da se katastrski dohodek izračuna na hektar površine posamezne vrste dejanske rabe zemljišča.

[ZUKD-2](http://www.pisrs.si/Pis.web/pregledPredpisa?id=ZAKO7125) v 3. členu določa, da katastrski dohodek ugotavlja ministrstvo, pristojno za finance, Geodetska uprava RS (v nadaljevanju: GURS) pa je pristojna za pripisovanje katastrskega dohodka kmetijskih in gozdnih zemljišč v zemljiški kataster.

2.2.1 Dejanska raba zemljišč

Za izračun katastrskega dohodka je pomembna vrsta dejanske rabe zemljišča, kot je evidentirana v zemljiškem katastru. V zemljiškem katastru se vodita le dve osnovni vrsti dejanske rabe: kmetijska in gozdna.

V zemljiškem katastru pa se za namene ugotavljanja katastrskega dohodka evidentirajo še naslednje vrste podrobnejše dejanske rabe, ki jih s šiframi določa [Pravilnik o evidenci dejanske rabe kmetijskih in gozdnih zemljišč](http://www.pisrs.si/Pis.web/pregledPredpisa?id=PRAV9267) (Uradni list RS, št. 122/08, 4/10 in 110/10):

* hmeljišče (1160);
* trajne rastline na njivskih površinah (1180);
* vinograd (1211);
* matičnjak (1212);
* intenzivni sadovnjak (1221);
* oljčnik (1230);
* ostali trajni nasadi (1240);
* plantaža gozdnega drevja (1420).

Podatek v evidenci dejanske rabe se lahko uskladi z dejanskim stanjem v naravi na ministrstvu, pristojnem za kmetijstvo.

2.2.2 Določanje katastrskega dohodka

Na podlagi [ZUKD-2](http://www.pisrs.si/Pis.web/pregledPredpisa?id=ZAKO7125) ločimo katastrski dohodek za kmetijska zemljišča in katastrski dohodek za gozdna zemljišča.

Katastrski dohodek za kmetijska zemljišča se deli glede na vrste podrobnejše dejanske rabe na:

* katastrski dohodek za kmetijska zemljišča brez evidentirane podrobnejše dejanske rabe, za trajne kulture na njivah, za matičnjak in za plantažo gozdnega drevja;
* katastrski dohodek za vinograd;
* katastrski dohodek za hmeljišče;
* katastrski dohodek za intenzivni sadovnjak in ostali trajni nasadi;
* katastrski dohodek za oljčnike.

Zakon, ki ureja katastrski dohodek, predpisuje tudi območja posebnih režimov za kmetovanje in gospodarjenje z gozdovi. To so območja, na katerih je zaradi okoljevarstvenih, naravovarstvenih in drugih javnih interesov skladno s predpisi omejena ali onemogočena pridelava. Ministrstvo, pristojno za kmetijstvo, določi navedena območja, ki zmanjšujejo katastrski dohodek za posamezno vrsto dejanske rabe zemljišča.

Katastrski dohodek za kmetijska zemljišča se izračuna v eurih na hektar glede na bonitetni razred, medtem ko se katastrski dohodek za gozdna zemljišča izračuna v eurih na hektar glede na rastiščni koeficient in boniteto. Zneski katastrskih dohodkov so objavljeni v Uredbi o določitvi lestvice katastrskega dohodka, pavšalne ocene dohodka na čebelji panj in območij posebnih režimov za kmetovanje in gospodarjenje z gozdovi za obdobje 2017-2019 - [Uredba o lestvici KD](http://www.pisrs.si/Pis.web/pregledPredpisa?id=URED7384) (Uradni list RS, št. 64/16) in se vodijo v zemljiškem katastru.

Ne glede na to, pa [ZUKD-2](http://www.pisrs.si/Pis.web/pregledPredpisa?id=ZAKO7125) v prehodni določbi določa, da se v letu 2018 katastrski dohodek pripiše v vrednoti 55 % in v letu 2019 v vrednosti 75 % katastrskega dohodak, ugotovljenega po [ZUKD-2](http://www.pisrs.si/Pis.web/pregledPredpisa?id=ZAKO7125).

Lestvica katastrskega dohodka za kmetijska zemljišča na hektar za leto 2018, kjer znaša katastrski dohodek v vrednosti 55 % katastrskega dohodka, ugotovljenega po [ZUKD-2](http://www.pisrs.si/Pis.web/pregledPredpisa?id=ZAKO7125):

|  |  |  |  |  |  |
| --- | --- | --- | --- | --- | --- |
| **Boniteta** | **Kmetijsko zemljišče brez evidentirane podrobnejše dejanske rabe, trajne rastline na njivskih površinah, matičnjak, plantaža gozdnega drevja v eur** | **Vinograd v eur** | **Hmeljišče v eur** | **Intenzivni sadovnjak, ostali trajni nasad v eur** | **Oljčnik v eur** |
| **1-10** | 9,427 | 101,1725 | 145,585 | 499,9885 | 107,624 |
| **11-20** | 23,5675 | 107,4975 | 154,682 | 531,234 | 114,345 |
| **21-30** | 37,7135 | 113,19 | 162,8715 | 559,361 | 120,401 |
| **31-40** | 44,781 | 118,25 | 170,1535 | 584,3585 | 125,785 |
| **41-50** | 47,1405 | 122,672 | 176,5225 | 606,232 | 130,493 |
| **51-60** | 49,4945 | 126,467 | 181,9785 | 624,9815 | 134,525 |
| **61-70** | 51,854 | 130,262 | 187,44 | 643,731 | 138,562 |
| **71-80** | 54,2135 | 133,4245 | 191,9885 | 659,3565 | 141,928 |
| **81-90** | 56,5675 | 135,9545 | 195,6295 | 671,858 | 144,617 |
| **91-100** | 58,927 | 137,852 | 198,3575 | 681,23 | 146,636 |

Lestvica katastrskega dohodka za gozdna zemlijšča na hektar za leto 2018 glede na rastični koeficient, kjer znaša katastrski dohodek v vrednosti 55 % katastrskega dohodka, ugotovljenega po [ZUKD-2](http://www.pisrs.si/Pis.web/pregledPredpisa?id=ZAKO7125):

|  |  |
| --- | --- |
| **Rastiščni koeficient** | **Katastrski dohodek v eur na hektar** |
| **1** | 0,11 |
| **2-3** | 3,3 |
| **4-5** | 6,5945 |
| **6-7** | 9,3445 |
| **8-9** | 10,9945 |
| **10-11** | 12,639 |
| **12-13** | 15,389 |
| **14-15** | 18,689 |
| **16-17** | 21,9835 |

Lestvica katastrskega dohodka za gozdna zemlijšča na hektar za leto 2018 glede na boniteto, kjer znaša katastrski dohodek v vrednosi 55 % katastrskega dohodka, ugotovljenega po [ZUKD-2](http://www.pisrs.si/Pis.web/pregledPredpisa?id=ZAKO7125):

|  |  |
| --- | --- |
| **Boniteta** | **Katastrski dohodek v eur na hektar** |
| **1-10** | 2,761 |
| **11-20** | 6,633 |
| **21-30** | 9,394 |
| **31-40** | 11,055 |
| **41-50** | 12,7105 |
| **51-60** | 15,4715 |
| **61-70** | 22,1045 |
| **71-80** | 27,632 |
| **81-90** | 33,1595 |
| **91-100** | 44,209 |

[ZUKD-2](http://www.pisrs.si/Pis.web/pregledPredpisa?id=ZAKO7125) določa še dva dodatna katastrska dohodka, ki se ne vodita v zemljiškem katastru in jih izračuna davčni organ pri odmeri akontacije dohodnine od dohodka iz OKGD. To sta:

* katastrski dohodek posebnih kultur, ki se izračuna v višini 1,3 katastrskega dohodka intenzivnega sadovnjaka in ostalih trajnih nasadov z boniteto med 51 in 60 in za leto 2018 znaša 812,48 eur/ha (1,3 \* 624,98 eur/ha) ter
* katastrski dohodek vina, ki se izračuna v višini dvakratnika katastrskega dohodka vinograda z boniteto med 51 in 60 in za leto 2018 znaša 252,93 eur/ha (2 \* 126,47 eur/ha). Pri tem se dohodnina ne plača od dohodka od proizvodnje vina iz lastnega pridelka grozdja, če imajo člani kmečkega gospodinjstva v lasti ali uporabi manj kot 0,3 ha vinograda. Za oceno površine vinogradov za proizvodnjo vina iz lastnega pridelka grozdja se šteje, da se v povprečju na hektar proizvede 4.600 litrov vina.

2.3 Potencialni tržni dohodki od pridelave v panjih

2.3.1 Opredelitev čebelarske dejavnosti

Po Standardni klasifikaciji dejavnosti - [SKD 2008](http://www.pisrs.si/Pis.web/pregledPredpisa?id=URED4092) se čebelarstvo (pridelava medu in čebeljega voska) šteje za kmetijsko dejavnost, in sicer kot reja drugih živali (oznaka A 01.490). Enako se za kmetijsko dejavnost po [ZUKD-2](http://www.pisrs.si/Pis.web/pregledPredpisa?id=ZAKO7125) šteje prodaja čebeljih družin, rojev, matic in prodaja drugih primarnih čebeljih pridelkov.

Glede na to se kot čebelarska dejavnost šteje dejavnost pridelave pridelkov, kot so pridelava čebeljega medu, satja, matičnega mlečka, cvetnega prahu, surovega propolisa, čebeljega voska in strupa ter čebeljih matic. Če ima čebelar v registru čebelnjakov registrirane čebelje panje, se navedeno lahko opravlja v okviru OKGD in davčna osnova od dohodka ugotavlja pavšalno, na podlagi potencialnega tržnega dohodka od pridelave v panjih.

[Pravilnik o označevanju čebelnjakov in stojišč](http://www.pisrs.si/Pis.web/pregledPredpisa?id=PRAV8772) (Uradni list RS, št. 117/08, 55/13 in 92/15) med drugim določa, da se mora v register čebelnjakov registrirati vsak čebelnjak. Za pravilno in pravočasno označitev čebelnjaka in posredovanje podatkov v register čebelnjakov je odgovoren čebelar. Pisno vlogo za registracijo čebelnjaka mora vložiti na ministrstvo, pristojno za kmetijstvo, najkasneje 30 dni po naselitvi čebelnjaka.

Predelava medu in drugih čebeljih izdelkov se po [SKD 2008](http://www.pisrs.si/Pis.web/pregledPredpisa?id=URED4092) uvrščata med dejavnosti predelave, zato je doseženi dohodek obdavčen kot dohodek iz dejavnosti (46. člen v povezavi s prvim odstavkom 47. člena) in je čebelar dolžan davčno osnovo od teh dohodkov ugotavljati na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov in ne na podlagi potencialnih tržnih dohodkov od pridelave v panjih. Fizična oseba, ki se ukvarja s predelavo medu in drugih čebeljih izdelkov, se mora za opravljanje dejavnosti registrirati (kot samostojni podjetnik posameznik oziroma družba), dejavnost pa lahko opravlja tudi v okviru dopolnilne dejavnosti na kmetiji.

V skladu z [Uredbo DDK](http://www.pisrs.si/Pis.web/pregledPredpisa?id=URED6925) se predelava medu, cvetnega prahu, matičnega mlečka, propolisa in voska (opredeljena v SKD C10.890 - Proizvodnja drugih prehrambenih izdelkov, drugje nerazvrščenih, opredeljena kot proizvodnja izdelkov iz medu), lahko opravlja kot dopolnilna dejavnost na kmetiji. Prav tako se lahko opravlja kot dopolnilna dejavnost na kmetiji tudi proizvodnja medenih likerjev in tinkture iz propolisa (SKD C11.010 Proizvodnja žganih pijač).

Pridelavo, ki ni zajeta v ugotavljanje pavšalne davčne osnove in se torej ne šteje za OKGD, lahko kot kmetijsko dejavnost fizična oseba opravlja na podlagi vpisa opravljanja dejavnosti v davčni register ali v statusu samostojnega podjetnika posameznika.

2.3.2 Pavšalno ugotavljanje davčne osnove od dohodka iz čebelarske dejavnosti v okviru OKGD

Šesti odstavek 69. člena [ZDoh-2](http://www.pisrs.si/Pis.web/pregledPredpisa?id=ZAKO4697) določa, da se kot osnovna kmetijska dejavnost šteje čebelarstvo, določeno v [ZUKD-2](http://www.pisrs.si/Pis.web/pregledPredpisa?id=ZAKO7125) in vezano na panje, ki so evidentirani v registru čebelnjakov. Tem čebelarjem ni potrebno opravljanja dejavnosti registrirati pri davčnem organu. Lahko pa se tudi čebelarji v okviru kmečkega gospodinjstva prostovoljno odločijo, da bodo za svojo dejavnost in s tem za vso OKGD in drugo kmetijsko ter dopolnilno dejavnostjo na kmetiji v okviru kmečkega gospodinjstva, dohodek ugotavljali na način, kot to velja za dejavnost ali se registrirajo za opravljanje dejavnosti (kot samostojni podjetnik posameznik). V takem primeru se čebelarska dejavnost obdavči z dohodkom iz dejavnosti, in sicer se davčna osnova lahko ugotavlja z upoštevanjem dejanskih prihodkov in dejanskih odhodkov noziroma dejanskih prihodkov in normiranih odhodkov.

Dohodek od čebelarstva v okviru kmečkega gospodinjstva, ki se ne odloči za ugotavljanje davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov, je v skladu z 69. členom [ZDoh-2](http://www.pisrs.si/Pis.web/pregledPredpisa?id=ZAKO4697) obdavčen na podlagi potencialnega tržnega dohodka od predelave v panjih.

Davčna osnova od potencialnih tržnih dohodkov od pridelavo v panjih je v drugem odstavku 71. člena [ZDoh-2](http://www.pisrs.si/Pis.web/pregledPredpisa?id=ZAKO4697) določena v višini 70% pavšalne ocene dohodka na panj. Pavšalno oceno dohodka na panj v skladu s 3. in 11. členom [ZUKD-2](http://www.pisrs.si/Pis.web/pregledPredpisa?id=ZAKO7125) ugotovi ministrstvo, pristojno za finance.

V [Uredbi o lestvici KD](http://www.pisrs.si/Pis.web/pregledPredpisa?id=URED7384) je določena pavšalna ocena dohodka na čebelji panj za obdobje 2017-2019 v višini 17,00 eur na čebelji panj. Glede na to, da [ZUKD-2](http://www.pisrs.si/Pis.web/pregledPredpisa?id=ZAKO7125) v prehodni določbi določa, da se v letu 2018 pavšalna ocena dohodka na panj pripiše v vrednosti 55 % in v letu 2019 v vrednosti 75 % pavšalne ocene dohodka na panj, ugotovljene po [ZUKD-2](http://www.pisrs.si/Pis.web/pregledPredpisa?id=ZAKO7125), znaša v letu 2018 pavšalna ocena dohodka na panj 9,35 eur (55 % od 17 eur/panj). Iz navedenega sledi, da znaša v letu 2018 davčna osnova od potencialnih tržnih dohodkov od pridelavo v panjih 6,55 eur/panj (70 % od 9,35 eur/panj).

Kmečkemu gospodinjstvu, ki je obdavčen na podlagi pavšalne ocene dohodka na panj, se dodatno upošteva oprostitev dohodnine za prvih 40 čebeljih panjev, ki jih imajo v uporabi njegovi člani. To pomeni, da se ob izračunu skupnega dohodka kmečkega gospodinjstva dohodek od prvih 40 panjev ne upošteva na način, kot ga določa 8. točka prvega odstavka 26. člena [ZDoh-2](http://www.pisrs.si/Pis.web/pregledPredpisa?id=ZAKO4697) (davčna osnova od potencialnih tržnih dohodkov čebelarstva se zniža za delež, ugotovljen iz razmerja med številom oproščenih panjev in skupnim številom panjev v uporabi članov kmečkega gospodinjstva).

2.4 Drugi dohodki iz OKGD (kmetijske subvencije)

Drugi dohodki iz OKGD so po določbi 70. člena [ZDoh-2](http://www.pisrs.si/Pis.web/pregledPredpisa?id=ZAKO4697) plačila iz naslova ukrepov kmetijske politike in druga plačila iz naslova državnih pomoči, prejeta v zvezi z opravljanjem OKGD v okviru kmečkega gospodinjstva (v nadaljevanju: kmetijske subvencije).

Davčna osnova od kmetijskih subvencij je vsak posamezni dohodek, ki se na podlagi četrtega odstavka 72. člena [ZDoh-2](http://www.pisrs.si/Pis.web/pregledPredpisa?id=ZAKO4697) pripiše posameznemu zavezancu, članu kmečkega gospodinjstva, za katerega se v skladu z 69. členom [ZDoh-2](http://www.pisrs.si/Pis.web/pregledPredpisa?id=ZAKO4697) šteje, da opravlja OKGD, v sorazmernem deležu glede na skupno število zavezancev v kmečkem gospodinjstvu.

Dohodek iz kmetijskih subvencij se torej ne pripiše le osebi, ki je kot predstavnica kmečkega gospodinjstva oziroma kmetije vložila vlogo za pridobitev subvencij (za tako osebo se v skladu s šestnajstim odstavkom 69. členom [ZDoh-2](http://www.pisrs.si/Pis.web/pregledPredpisa?id=ZAKO4697) šteje, da opravlja OKGD, tudi če nima v lasti ali uporabi kmetijskih in gozdnih zemljišč ali čebeljih panjev), ampak se pripiše vsem članom kmečkega gospodinjstva, za katere se šteje, da v okviru kmečkega gospodinjstva opravljajo OKGD.

V povezavi s 129. členom [ZDoh-2](http://www.pisrs.si/Pis.web/pregledPredpisa?id=ZAKO4697), ki določa predhodno akontacijo dohodnine od kmetijskih subvencij, Zakon o davčnem postopku - [ZDavP-2](http://www.pisrs.si/Pis.web/pregledPredpisa?id=ZAKO4703) (Uradni list RS, št. (Uradni list RS, št. 13/11 – UPB, 32/12, 94/12, 101/13 – ZDavNepr, 111/13, 25/14 – ZFU, 90/14, 91/15,63/16 in 69/17) izplačevalce teh dohodkov, kot plačnike davka, zavezuje k izračunu predhodne akontacije dohodnine od teh dohodkov, v obračunu davčnega odtegljaja.

2.4.1 Neobdavčljive kmetijske subvencije

[ZDoh-2](http://www.pisrs.si/Pis.web/pregledPredpisa?id=ZAKO4697) v 26. členu določa dohodke, pridobljene v zvezi z OKGD, od katerih se dohodnine ne izračuna in plača, če se dohodek ugotavlja pavšalno. Glede na to, izplačevalci dohodkov niso dolžni izračunati in plačati predhodne akontacije dohodnine od naslednjih izplačil:

* + - 1. dohodkov, ki so izplačani za ukrepe kmetijske politike, vezane na izvajanje tehnologij, ki presegajo obvezne standarde, določene za posamezne ukrepe kmetijske politike s predpisi Evropske unije, in sicer:
* podpore za sheme kakovosti za kmetijske pridelke, kot jih določa 16. člen Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20. 12. 2013, str. 487; v nadaljnjem besedilu: Uredba (EU) št. 1305/2013);
* kmetijsko - okoljska podnebna plačila, kot jih določa 28. člen Uredbe (EU) št. 1305/2013;
* plačila za ekološko kmetovanje, kot jih določa 29. člen Uredbe (EU) št. 1305/2013;
* plačila v okviru območij Natura 2000 in na podlagi okvirne direktive o vodah, kot jih določa 30. člen Uredbe (EU) št. 1305/2013;
* plačila za območja z naravnimi ali drugimi posebnimi omejitvami, kot jih določata 31. in 32. člen Uredbe (EU) št. 1305/2013;
* plačila za dobrobit živali, kot jih določa 33. člen Uredbe (EU) št. 1305/2013;
* plačila za gozdarsko - okoljske in podnebne storitve ter ohranjanje gozdov, kot jih določa 34. člen Uredbe (EU) št. 1305/2013;
* plačilo za kmetijske prakse, ki ugodno vplivajo na podnebje in okolje (t.i. plačilo za zeleno komponento) ter plačilo za območja z naravnimi omejitvami, kot sta določeni s 43. in 48 členom Uredbe (EU) št. 1307/2013 Evropskega parlamenta in Sveta z dne 17. december 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L št. 347 z dne 20. 12. 2013, str. 608), zadnjič spremenjene z Delegirano uredbo Komisije (EU) št. 1001/2014 z dne 18. julija 2014 o spremembi Priloge X k Uredbi (EU) št. 1307/2013 Evropskega parlamenta in Sveta o pravilih za neposredna plačila kmetom na podlagi shem podpore v okviru skupne kmetijske politike (UL L št. 281 z dne 25. 9. 2014, str. 1);
1. plačila iz naslova ukrepov kmetijske politike, pridobljenih v zvezi z dolgoročnimi vlaganji;
2. izplačila na podlagi zavarovanja za škodo na premoženju, ki se uporablja za opravljanje OKGD;
3. denarnih pomoči, ki jih posamezniki prejmejo zaradi naravnih in drugih nesreč ali odškodnin za škode, ki jih povzročijo prostoživeče živali ali zavarovane prostoživeče živalske vrste, določene v skladu s posebnimi predpisi;
4. plačil za vodenje knjigovodstva na kmetijah po uradni metodologiji EU za zbiranje računovodskih podatkov o dohodkih in poslovanju kmetijskih gospodarstev (Farm Accountancy Data Network – FADN), ki so namenjena vodenju knjigovodstva v zvezi z opravljanjem OKGD.

Za oprostitev dohodnine za dohodke, izplačane za ukrepe kmetijske politike, kot jih določa Uredba Sveta št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L št. 277 z dne 21. 10. 2005, str. 1) se upošteva 2. točka 26. člena Zakona o dohodnini (Uradni list RS, 13/11 – uradno prečiščeno besedilo, 24/12, 30/12, 40/12 – ZUJF, 75/12, 94/12, 96/13, 29/14 – odl. US, 50/14 in 23/15). To pomeni, da se oprositev upošteva za dohodke v zvezi z opravljanjem OKGD iz 69. člena tega zakona, izplačanih za ukrepe kmetijske politike, kot jih določa Uredba Sveta št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L št. 277 z dne 21. 10. 2005, str. 1; v nadaljnjem besedilu: Uredba 1698/2005/ES), in sicer za:

* plačila zaradi naravno omejenih možnosti na gorskih območjih in plačila za druga območja z omejenimi možnostmi, kot jih določa 37. člen Uredbe 1698/2005/ES,
* plačila v okviru območij Natura 2000 in plačila, vezana na Direktivo Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L št. 327 z dne 22. 12. 2000, str. 1), kot jih določata 38. in 46. člen Uredbe 1698/2005/ES,
* kmetijsko - okoljska plačila, kot jih določa 39. člen Uredbe 1698/2005/ES,
* plačila za dobro počutje živali, kot jih določa 40. člen Uredbe 1698/2005/ES,
* plačila za neproizvodne naložbe, kot jih določa 41. člen Uredbe 1698/2005/ES, in
* gozdarsko ‑ okoljska plačila, kot jih določa 47. člen Uredbe1698/2005/ES.

2.4.2 Obdavčljive kmetijske subvencije

Od drugih dohodkov iz 70. člena [ZDoh-2](http://www.pisrs.si/Pis.web/pregledPredpisa?id=ZAKO4697) se plačuje dohodnina glede na status prejemnika tega dohodka, to je od načina obdavčitve dohodka in sicer:

***A) Prejemnik kmetijske subvencije ugotavlja davčno osnovo na podlagi dejanskih prihodkov***

V primeru, da so kmetijske subvencije izplačane osebi, ki ugotavlja davčno osnovo od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov, je prejemnik subvencije dolžan navedene dohodke prikazati v davčnem obračunu in izplačevalec ob izplačilu ne izračuna in ne plača predhodne akontacije dohodnine od teh dohodkov.

***B) Prejemnik kmetijske subvencije davčno osnovo ugotavlja pavšalno (na podlagi katastrskega dohodka)***

Izplačevalec kmetijskih subvencij je dolžan od izplačilu subvencij izračunati in plačati predhodno akontacijo dohodnine, če prejemnik teh dohodkov ugotavlja davčno osnovo od dohodka iz OKGD na podlagi katastrskega dohodka iz poglavja III. 4 [ZDoh-2](http://www.pisrs.si/Pis.web/pregledPredpisa?id=ZAKO4697). Tretji odstavek 71. člena [ZDoh-2](http://www.pisrs.si/Pis.web/pregledPredpisa?id=ZAKO4697) določa, da je davčna osnova od teh dohodkov vsak posamezni dohodek.

Na podlagi drugega odstavka 129. člena [ZDoh-2](http://www.pisrs.si/Pis.web/pregledPredpisa?id=ZAKO4697) se predhodna akontacija dohodnine od kmetijskih subvencij, prejetih za račun fizičnih oseb, članov kmečkega gospodinjstva, izračuna in plača po enakih stopnjah, tako za rezidenta kot za nerezidenta:

- 10 % od davčne osnove, če je posamezno izplačilo večje od 200 eurov,

- 0 % od davčne osnove, če je posamezno izplačilo enako ali manjše od 200 eurov.

***C) Kmetijska subvencija izplačana za račun članov agrarne ali pašne skupnosti***

Kadar se kmetijske subvencije izplačujejo za račun članov agrarnih ali pašnih skupnosti, izplačevalec izračuna in plača predhodno akontacijo dohodnine od dela posamezne kmetijske subvencije, ki pripada fizičnim osebam, članom skupnosti, ki je zavezanec za dohodnino od dohodkov iz OKGD in davčno osnovo ugotavlja pavšalno, to je na podlagi katastrskega dohodka. Izplačevalec tako v imenu in za račun prejemnika kmetijske subvencije, za katerega se v takem primeru šteje posamezni član agrarne oziroma pašne skupnosti, obračuna predhodno akontacijo dohodnine.

Če so člani agrarne ali pašne skupnosti tudi pravne ali fizične osebe, ki dohodek svoje kmetijske in gozdarske dejavnosti ugotavljajo na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov, je izplačevalec kmetijskih subvencij dolžan del kmetijske subvencije, ki pripada tem članom, oddeliti od skupne kmetijske subvencije, izplačane na račun agrarne oziroma pašne skupnosti. Taki prejemniki subvencije pa so dolžni dohodek prikazati sami v davčnem obračunu.

2.5 Dejanski uporabnik kmetijskih in gozdnih zemljšč

Za namene dohodnine se dohodek iz OKGD načeloma pripiše osebam, ki imajo pravico uporabljati kmetijska in gozdna zemljišča in ne njihovim lastnikom. Podatek o uporabniku zemljišča se načeloma pridobi iz zemljiške knjige in zemljiškega katastra. V skladu s predpisi o kmetijskih zemljiščih je namreč treba vsako zakupno razmerje vknjižiti v zemljiški knjigi in v zemljiškem katastru. Vendar se navedena obveznost pogosto ne izvaja, zato štirinajsti odstavek 69. člena [ZDoh-2](http://www.pisrs.si/Pis.web/pregledPredpisa?id=ZAKO4697) določa, da se za namene [ZDoh-2](http://www.pisrs.si/Pis.web/pregledPredpisa?id=ZAKO4697), pravica uporabe zemljišča pripiše dejanskemu uporabniku zemljišča, na podlagi vloge neposredno pri davčnem organu.

Če kmetijsko ali gozdno zemljišče dejansko uporablja oseba, ki je član kmečkega gospodinjstva, v katerem noben član nima pravice do uporabe tega zemljišča na podlagi pravnega naslova v zemljiški knjigi in zemljiškem katastru, se za namene [ZDoh-2](http://www.pisrs.si/Pis.web/pregledPredpisa?id=ZAKO4697) ta pravica pripiše dejanskemu uporabniku zemljišča, na podlagi prijave dejanskega uporabnika kmetijskih in gozdnih zemljišč pri davčnem organu. Vlogi je treba priložiti sklenjeno pogodbo (ali drug dokument) med lastnikom in dejanskim uporabnikom, v kateri so navedeni podatki o parcelah, ki se dajejo v dejansko uporabo ter časovno obdobje najema oziroma zakupa teh parcel.

Vsebina in oblika obrazca [Vloge za določitev dejanskega uporabnika kmetijskih in gozdnih zemljišč](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Obrazci/Vloga_za_dolocitev_dejanskega_uporabnika.pdf) je objavljena na spletni strani [FURS](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_osnovne_kmetijske_in_osnovne_gozdarske_dejavnosti/?type=atomtx_news_pi1%5BoverwriteDemand%5D%5Byear%5D%3D2015tx_news_pi1%5BoverwriteDemand%5D%5Bmonth%5D%3D04tx_news_pi1%5Bcontroller%5D%3DNewscHash%3D2bf3b605ff3d8cc248fe37c8d1b61f12tx_news_pi1%5BoverwriteDemand%5D%5Byear%5D%3D2015tx_news_pi1%5BoverwriteDemand%5D%5Bmonth%5D%3D01tx_news_pi1%5Bcontroller%5D%3DNewscHash%3D376a37ad7accba625af23f8737cd789f#c1120).

Dejanski uporabnik kmetijskega in gozdnega zemljišča, ki nima pravice do uporabe zemljišča na podlagi pravnega naslova, evidentiranega v zemljiški knjigi ali zemljiškem katastru, davčnemu organu do 15. julija leta, za katero se dohodek ugotavlja, prijavi dejansko uporabo zemljišča na dan 30. junija leta, za katero se dohodek ugotavlja. To pomeni, da za leto 2018 (po stanju na dan 30. junij 2018) zavezanec prijavi podatke do 15. julija. 2018. Ker je 15. julij 2018 nedelja (dan, ko se pri organu ne dela), se v letu 2018 rok prestavi tako, da se izteče 16. julija 2018 (to je s pretekom prvega naslednjega delovnika).

Na podlagi popolne in pravočasno vložene vloge za določitev dejanskega uporabnika, davčni organ pripiše dejanskemu uporabniku v davčno osnovo od odhodka iz OKGD tudi katastrski dohodek kmetijskih oziroma gozdnih zemljišč navedenih v vlogi, ki se mu na podlagi sklenjene pogodbe (ali drugega dokumenta) dajejo v dejansko uporabo (72. člen [ZDoh-2](http://www.pisrs.si/Pis.web/pregledPredpisa?id=ZAKO4697)). Lastniku teh zemljišč, ki ugotavlja davčno osnovo od dohodka iz OKGD na podlagi katastrskega dohodka, pa se prizna oprostitev plačila dohodnine od katastrskega dohodka zemljišč, ki jih na podlagi sklenjene pogodbe daje v dejansko uporabo (14. točka prvega odstavka 73. člena [ZDoh-2](http://www.pisrs.si/Pis.web/pregledPredpisa?id=ZAKO4697)).

V primeru, da davčni organ ugotovi, da se zemljišče dejansko uporablja v okviru kmečkega gospodinjstva, katerega člani niso lastniki tega zemljišča, lahko kot dejanskega uporabnika določi člana kmečkega gospodinjstva z izkazanim najvišjim dohodkom iz OKGD.

2.6 Davčna obravnava posebnih kultur

Po novi metodi ugotavljanja katastrskega dohodka se v sistem katastrskega dohodka vključuje tudi pridelava posebnih kultur, če jih zavezanec v skladu s [Pravilnikom o evidenci posebnih kultur](http://www.pisrs.si/Pis.web/pregledPredpisa?id=PRAV13154) (Uradni list RS, št. 1/18) prijavi v okviru zbirnih vlog za uveljavljanje pravic iz naslova ukrepov kmetijske politike pri ARSKTRP.

Kot posebne kulture se v skladu s 6. točko prvega odstavka 2. člena [ZUKD-2](http://www.pisrs.si/Pis.web/pregledPredpisa?id=ZAKO7125) štejejo zelenjadnice in zelišča v intenzivni pridelavi (pridelava ene ali več zelenjadnic oziroma zelišč na isti površini v celotni rastni sezoni posameznega koledarskega leta), pridelava jagod, artičok in špargljev na njivah, pridelava semen in sadik poljščin, zelenjadnic in zelišč v tleh na prostem ali v tunelih ter reja polžev na njivi. [Seznam posebnih kultur](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Opis/Seznam_posebnih_kultur.pdf), ki se lahko evidentirajo pri ARSKTRP za leto 2018, je objavljen na spletni strani [FURS](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_osnovne_kmetijske_in_osnovne_gozdarske_dejavnosti/?type=atomtx_news_pi1%5BoverwriteDemand%5D%5Byear%5D%3D2015tx_news_pi1%5BoverwriteDemand%5D%5Bmonth%5D%3D04tx_news_pi1%5Bcontroller%5D%3DNewscHash%3D2bf3b605ff3d8cc248fe37c8d1b61f12tx_news_pi1%5BoverwriteDemand%5D%5Byear%5D%3D2015tx_news_pi1%5BoverwriteDemand%5D%5Bmonth%5D%3D01tx_news_pi1%5Bcontroller%5D%3DNewscHash%3D376a37ad7accba625af23f8737cd789f#c4625).

Katastrski dohodek posebnih kultur davčni organ izračuna v skladu z določbami [ZUKD-2](http://www.pisrs.si/Pis.web/pregledPredpisa?id=ZAKO7125) in [Uredbe o lestvici KD](http://www.pisrs.si/Pis.web/pregledPredpisa?id=URED7384) kot dodatni katastrski dohodek v višini 1,3-kratnika katastrskega dohodka intenzivnega sadovnjaka in ostalih trajnih nasadov z boniteto med 51 in 60 (1.136,33 eur/ha). Glede na to da se v letu 2018 upošteva 55 % katastrskega dohodka, izračunanega po [ZUKD-2](http://www.pisrs.si/Pis.web/pregledPredpisa?id=ZAKO7125), znaša katastrski dohodek intenzivnega sadovnjaka z boniteto med 51 in 60 624,98 eur/ha (55 % od 1.136,33 eur/ha). To pomeni, da se v letu 2018 za posebne kulture upošteva dodatni katastrski dohodek v višini 812,48 eur/ha (1,3 \* 624,98 eur/ha).

V skladu z 72. členom [ZDoh-2](http://www.pisrs.si/Pis.web/pregledPredpisa?id=ZAKO4697) se katastrski dohodek od pridelave posebnih kultur v okviru kmečkega gospodinjstva pripiše posameznemu zavezancu za dohodnino od dohodka iz OKGD, članu kmečkega gospodinjstva, v sorazmernem deležu glede na skupno število zavezancev v kmečkem gospodinjstvu.

To pomeni, da se posebne kulture tudi za namene dohodnine štejejo za del osnovne kmetijske in osnovne gozdarske dejavnosti, razen če kmečko gospodinjstvo za tako pridelavo davčno osnovo od dohodka iz OKGD ne ugotavlja na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov in zemljišča, na katerih prideluje posebne kulture na podlagi 15. točke prvega odstavka 73. člena ZDoh-2 izvzame iz davčne osnove od katastrskega dohodka.

Še vedno pa je potrebno dohodek od pridelave in prodaje posebnih kultur ugotavljati na podlagi dejanskih prihodkov in odhodkov oziroma normiranih odhodkov, če kmečko gospodinjstvo dohodek iz OKGD ugotavlja na podlagi vodenja knjig in še ni preteklo 5 let od priglasitve ugotavljanja davčne osnove od dohodka iz OKGD na podlagi dejanskih prihodkov. Kmečko gospodinjstvo ne more priglasiti izstopa iz tega načina obdavčitve do poteka 5-letnega roka.

*Primeri, ko lahko zavezanec v letu 2018 dohodke iz pridelave in prodaje posebnih kultur ugotavlja na podlagi katastrskega dohodka:*

* + 1. Če so člani kmečkega gospodinjstva v letu 2017 davčno osnovo od dohodka iz OKGD ugotavljali na podlagi katastrskega dohodka in iz naslova pridelave in prodaje posebnih kultur nihče od članov kmečkega gospodinjstva nima v davčnem registru registrirane druge kmetijske dejavnosti ter do 31. oktobra 2017 davčnemu organu niso predložili Priglasitve začetka ugotavljanja davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov. Pri tem pa so dolžni posebne kulture za leto 2018 ustrezno evidentirali pri ARSKTRP.

V teh primerih lahko zavezanec s 1. januarjem 2018 pridelavo in prodajo posebnih kultur opravlja v okviru OKGD, dohodek pa se ugotavlja na podlagi katastrskega dohodka.

* + 1. V kolikor so člani kmečkega gospodinjstva v letu 2017 davčno osnovo od dohodka iz OKGD ugotavljali na podlagi katastrskega dohodka in do 31. oktobra 2017 davčnemu organu niso predložili Priglasitve začetka ugotavljanja davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov, pridelavo in prodajo posebnih kultur pa so v letu 2017 opravljali v okviru neregistrirane kmetijske dejavnosti, lahko s 1. januarjem 2018 tudi posebne kulture opravljajo v okviru OKGD, če je najkasneje do 8. januarja 2018 nosilec pri pristojnem finančnem uradu vloži vlogo za izbris neregistrirane kmetijske dejavnosti pridelave ustreznih posebnih kultur iz davčnega registra (obrazec DR-03) z dnem 31. december 2017. V kolikor ima zavezanec v davčnem registru registrirane še druge kmetijske dejavnosti (ki se ne štejejo za posebne kulture), zavezanec ne vloži obrazca DR-03. Ne glede na to pa dohodek iz naslova posebnih kultur s 1. januarjem 2018 lahko člani kmečkega gospodinjstva ugotavljajo na podlagi katastrskega dohodka, če so površine pod posebnimi kulturami za leto 2018 ustrezno evidentirane pri ARSKTRP, medtem ko so za druge registrirane kmetijske dejavnosti še vedno dolžni davčno osnovo ugotavljati na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov.
		2. Če so člani kmečkega gospodinjstva v letu 2017 davčno osnovo od dohodka iz OKGD ugotavljali na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov in so v tem sistemu obdavčitve že pet let (od 1. januarja 2013), so lahko do 31. oktobra 2017 pri davčnem organu vložili priglasitev prenehanja ugotavljanja davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov ter s 1. januarjem 2018 začeli dohodek iz OKGD ugotavljati na podlagi katastrskega dohodka. V teh primerih se tudi dohodek iz naslova posebnih kultur lahko ugotavljajo na podlagi katastrskega dohodka, če člani kmečkega gospodinjstva prijavijo površine pod posebnimi kulturami pri ARSKTRP.

V primeru, da ima zavezanec v davčnem registru evidentirane druge kmetijske dejavnosti se upošteva pravilo za izbris kot je že navedeno v točki b) tega poglavja.

2.7 Mali obseg prve stopnje predelave lastnih kmetijskih in gozdnih pridelkov

Na podlagi osmega odstavka 69. člena [ZDoh-2](http://www.pisrs.si/Pis.web/pregledPredpisa?id=ZAKO4697) se lahko po novem določene dejavnosti prve stopnje predelave lastnih kmetijskih in gozdarskih pridelkov iz OKGD, ki so sicer del dopolnilnih dejavnosti na kmetiji, obravnavajo kot registrirane dopolnilne dejavnosti na kmetiji, dohodek teh dejavnosti pa se šteje za dohodek v zvezi z OKGD in se v skladu z določbo 9. točke 26. člena [ZDoh-2](http://www.pisrs.si/Pis.web/pregledPredpisa?id=ZAKO4697) dohodnine oprošča. Da je mogoče neke vrste prve stopnje predelave šteti za dejavnost malega obsega prve stopnje predelave, morajo biti izpolnjeni naslenji pogoji:

- člani kmečkega gospodinjstva, poleg predelave lastnih kmetijskih in gozdarskih pridelkov, ne opravljajo sami ali preko povezanih oseb, drugih dejavnosti na kmetiji, ki se lahko štejejo za dopolnilno dejavnost na kmetiji, razen dopolnilne dejavnosti predelave rastlinskih odpadkov ter proizvodnje in prodaje energije iz obnovljivih virov, storitev s kmetijsko in gozdarsko mehanizacijo in opremo ter ročnim delom ali svetovanja in usposabljanja v zvezi s kmetijsko, gozdarsko in dopolnilno dejavnostjo,

- člani kmečkega gospodinjstva ne ugotavljajo davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov v letu, za katero se priglaša obravnava dohodka od malega obsega prve stopje predelave,

- v davčnem letu pred davčnim letom, za katero priglašajo obravnavo dohodka od malega obsega prve stopnje predelave, prihodki od te dejavnosti ne presegajo 3.500 eur.

Za izdelke malega obsega prve stopnje predelave lastnih kmetijskih in gozdarskih pridelkov se štejejo: nerazkosane in razkosane klavne živali, moka in drugi mlevski izdelki, maslo, kisla in sladka smetana, kislo mleko, pinjenec, sirotka, jogurt, kefir, skuta in sir, vsi brez dodatka, kisano, sušeno, vloženo in drugače konzervirano sadje in zelenjava, sadni in vinski mošt, sadno vino, sadni in zelenjavni sok in sirup, sadni in vinski kis, jedilna olja razen oljčnega ter smola in oglje.

V primeru, da želi kmečko gospodinjstvo dohodek od malega obsega prve stopnje predelave lastnih kmetijskih in gozdarskih pridekov izvzeti iz obdavčitve (uveljaviti oprostitev), so člani kmečkega gospodinjstva dolžni registrirati dopolnilno dejavnost na kmetiji na pristojni upravni enoti, odgovorni član kmečkega gospodinjstva[[1]](#footnote-1) pa pri davčnem organu opravi priglasitev posebnega režima.

Priglasitev začetka obravnave dohodka iz malega obsega prve stopnje predelave lastnih pridelkov kot dohodka v zvezi z OKGD je na podlagi 316.č člena [ZDavP-2](http://www.pisrs.si/Pis.web/pregledPredpisa?id=ZAKO4703) do 31. marca leta[[2]](#footnote-2), za katero se priglasitev obravnava (za leto 2018, do 31. marca 2018), dolžan opraviti odgovorni član kmečkega gospodinjstva (v imenu vseh članov kmečkega gospodinjstva) na obrazcu, ki je predpisan s [Pravilnikom o obrazcih za priglasitev začetka in konca obravnave dohodka iz malega obsega prve stopnje predelave lastnih pridelkov kot dohodka v zvezi z osnovno kmetijsko in osnovno gozdarsko dejavnostjo](http://www.pisrs.si/Pis.web/pregledPredpisa?id=PRAV12982). Način davčne obravnave dohodka iz naslova izdelkov malega obsega prve stopnje predelave po takšni priglasitvi velja vse do priglasitve prenehanja tovrstne obravnave dohodka pri davčnem organu. V navedenem pravilniku je objavljen tudi Obrazec za prenehanje priglasitve.

2.7.1 Izdajanje računov, vodenje seznama izdanih računov in poročanje zbirnih podatkov davčnemu organu

Člani kmečkega gospodinjstva, ki so pri davčnem organu priglasili začetek obravnave dohodka iz malega obsega prve stopnje predelave lastnih pridelkov kot dohodka v zvezi z OKGD, so dolžni na podlagi 316.a člena [ZDavP-2](http://www.pisrs.si/Pis.web/pregledPredpisa?id=ZAKO4703) izdajati račune za te dobave in voditi seznam izdanih računov. Pri gotovinskem poslovanju mora biti račun izdan v skladu z 31.a členom [ZDavP-2](http://www.pisrs.si/Pis.web/pregledPredpisa?id=ZAKO4703). Več v zvezi z izdajanjem računov je dostopno na spletni strani [FURS](http://www.fu.gov.si/davki_in_druge_dajatve/podrocja/davek_na_dodano_vrednost_ddv/#c255), pri [Računi, odgovori na vprašanja (glej odgovor na vprašanje št. 43 in št. 44)](http://www.fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Vprasanja_in_odgovori/Vprasanja_in_odgovori_1_izdaja_Racuni.pdf) .

Enkrat letno, do 31. marca tekočega leta za preteklo leto (Ker je 31. 3. 2018 sobota, dan, ko se pri organu ne dela, 2. 4. 2018 pa praznik, se v letu 2018 rok prestavi tako, da se izteče 3. 4. 2018, to je s pretekom prvega naslednjega delovnika.) pa je odgovorni član kmečkega gospodinjstva davčnemu organu dolžan predložiti zbirne podatke iz seznama izdanih računov v skladu s [Pravilnikom o seznamu izdanih računov in predložitvi podatkov davčemu organu v zvezi z malim obsegom prve stopnje predelave lastnih kmetijskih in gozdarskih pridelkov](http://www.pisrs.si/Pis.web/pregledPredpisa?id=PRAV12955&d-49681-o=2&d-49681-p=1&d-49681-s=3) (Uradni list RS, št. 85/16). Obveznost poročanja davčnemu organu pa ne nastane, če kmečko gospodinjstvo v letu 2018 ni prodalo nobenega izdelka iz naslova priglašene obravnave dohodka iz malega obsega prve stopnje predelave in v letu 2018 ni izdalo nobenega računa iz tega naslova.

V primeru, da se ob prodaji izdelka iz naslova priglašene obravnave dohodka iz malega obsega prve stopnje predelave ne izdajajo računi, ne vzpostavi in ne vodi seznam izdanih računov ali ne predloži davčnemu organu zbirne podatke, je v 10.a in 10.b točki prvega odstavka 397. člena [ZDavP-2](http://www.pisrs.si/Pis.web/pregledPredpisa?id=ZAKO4703) predpisana globa.

2.8 Prijava in obdavčitev kmetijskih in gozdnih zemljiščih izven RS ter prijava in obdavčitev pridelka vina izven RS

S spremembo zakonodaje (sedmi in deseti odstavek 69. člena [ZDoh-2](http://www.pisrs.si/Pis.web/pregledPredpisa?id=ZAKO4697)) se tudi dohodek od pridelave na kmetijskih in gozdnih zemljiščih izven RS ter proizvodnje vina iz lastnega pridelka grozdja na površinah izven RS šteje za dohodek v okviru OKGD.

Člani kmečkega gospodinjstva so v skladu s prvim odstavkom 316.b člena [ZDavP-2](http://www.pisrs.si/Pis.web/pregledPredpisa?id=ZAKO4703) dolžni davčnemu organu do 15. julija davčnega leta (Ker je 15. julij 2018 nedelja, dan, ko se pri organu ne dela, se v letu 2018 rok prestavi tako, da se izteče 16. julija 2018, to je s pretekom prvega naslednjega delovnika.) prijaviti površine kmetijskih in gozdnih zemljišč, ki jih imajo na dan 30. junija davčnega leta člani kmečkega gospodinjstva v uporabi izven RS. [Vloga za prijavo kmetijskih in gozdnih zemljišč izven RS](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Obrazci/Vloga_za_prijavo_kmetijskih_in_gozdnih_zemljisc_izven_RS.pdf) je objavljena na spletni strani [FURS](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_osnovne_kmetijske_in_osnovne_gozdarske_dejavnosti/#c1120).

Do 31. januarja tekočega leta za preteklo leto (za leto 2018 do 31. januarja 2019) pa je član kmečkega gospodinjstva dolžan v skladu z drugim odstavkom 316.b člena [ZDavP-2](http://www.pisrs.si/Pis.web/pregledPredpisa?id=ZAKO4703) davčnemu organu prijaviti količino proizvedenega vina iz lastnega pridelka grozdja kmečkega gospodinjstva izven RS. [Vloga za prijavo pridelave vina izven RS](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Obrazci/Vloga_za_prijavo_pridelave_vina_izven_RS.pdf) je objavljena na spletni strani [FURS](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_osnovne_kmetijske_in_osnovne_gozdarske_dejavnosti/#c1120).

V primeru neprijave (oz. neprijave v predpisanem roku) kmetijskih in gozdnih zemljišč ter pridelka vina izven RS je za zavezanca predpisana globa v 397. členu [ZDavP-2](http://www.pisrs.si/Pis.web/pregledPredpisa?id=ZAKO4703).

Na podlagi pridobljenih podatkov o kmetijskih in gozdnih zemljiščih izven RS davčni organ izračuna davčno osnovo. V skladu z 71. členom [ZDoh-2](http://www.pisrs.si/Pis.web/pregledPredpisa?id=ZAKO4697) je davčna osnova od potencialnih tržnih dohodkov kmetijskih in gozdnih zemljišč izven RS za leto 2018 določena kot katastrski dohodek za kmetijsko zemljišče brez podrobnejše vrste dejanske rabe z boniteto med 51 in 60 (49,49 eur/ha), ter za gozdna zemljišča 26,46 eur/ha kot seštevek katastrskega dohodka rastiščnega koeficienta od 8 do 9 (10,99 eur/ha) in katastrskega dohodka gozda z boniteto med 51 in 60 (15,47eur/ha).

Katastrski dohodek od kmetijskih in gozdnih zemljišč izven RS in od proizvodnje vina iz lastnega pridelka grozdja se pripiše posameznemu zavezancu za dohodnino od dohodka iz OKGD, članu kmečkega gospodinjstva, v sorazmernem deležu glede na skupno število zavezancev v kmečkem gospodinjstvu.

2.9 Oprostitev dohodnine od katastrskega dohodka

[ZDoh-2](http://www.pisrs.si/Pis.web/pregledPredpisa?id=ZAKO4697) v 73. členu določa, da se v davčno osnovo od katastrskega dohodka na zahtevo zavezanca ne všteva katastrski dohodek zemljišč:

1. ki jih je na podlagi zakona trajno ali začasno prepovedano izkoriščati za kmetijsko pridelavo;
2. na katerih so nasipi, kanali, prekopi, jezovi in druge naprave za potrebe obrambe pred poplavami ali za osuševanje in namakanje;
3. ki ležijo znotraj visokovodnih nasipov;
4. na katerih so vrbni in drugi zaščitni nasadi ter varovalni gozdovi, kot obramba pred erozijo;
5. ki so v zemljiškem katastru označena kot zemljišča pod neodmerjenimi gozdnimi cestami;
6. na katerih so neodmerjene planinske poti;
7. na katerih so objekti za potrebe zaščite in reševanja pred naravnimi in drugimi nesrečami;
8. ki ležijo v obmejnem pasu in nad ali pod visokonapetostnimi daljnovodi in drugimi vodi, če je izkoriščanje v kmetijske namene onemogočeno;
9. na katerih so evidentirana vojna grobišča;
10. ki jih zavezanec odda skladno s predpisi o preživninskem varstvu kmetov;
11. ki jih na podlagi odločbe državnega organa o razlastitvi ali pogodbe, ki nadomešča razlastitev, ni mogoče uporabljati;
12. ki jih je zavezanec z odločbo o denacionalizaciji dobil v last, ne pa tudi v posest;
13. za katera je bilo skladno s predpisi izdano dovoljenje za gradnjo;
14. ki so dana v zakup, za dobo, navedeno v zakupni pogodbi;
15. ki se uporabljajo za doseganje dohodka, kot je določen v III.3. poglavju tega zakona;
16. ki so bila neuporabna ali slabše kakovosti, pa so z vlaganji postala uporabna ali bolj rodovitna, za obdobje treh let, z uveljavitvijo v prvem letu po usposobitvi ali izboljšanju;
17. na katerih se zasadijo novi vinogradi, hmeljišča, sadovnjaki ali drugi trajni nasadi, za obdobje treh let in za oljčne nasade za obdobje osmih let, z uveljavitvijo v prvem letu po zasaditvi;
18. ki se pogozdijo, za obdobje 30 let, z uveljavitvijo v prvem letu po pogozditvi;
19. na katerih so objekti posebnega pomena za obrambo ali ležijo v varnostnem območju takega objekta in se zanje predpiše ukrep varovanja.

V davčno osnovo od pavšalne ocene dohodka na panj se na zahtevo zavezanca ne všteva pavšalna ocena dohodka na panj, če se dohodek obdavčuje kot dohodek iz dejavnosti.

V prvem in četrtem odstavku 314. člena [ZDavP-2](http://www.pisrs.si/Pis.web/pregledPredpisa?id=ZAKO4703) je določeno, da davčni zavezanec oprostitve iz 73. člena [ZDoh-2](http://www.pisrs.si/Pis.web/pregledPredpisa?id=ZAKO4697) uveljavlja z vlogo.

[Vlogo za oprostitev katastrskega dohodka](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Obrazci/Vloga_za_uveljavljanje_oprostitev_KD.pdf), ki je dostopna na spletni strani [FURS](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_osnovne_kmetijske_in_osnovne_gozdarske_dejavnosti/#c1120), predloži zavezanec za dohodnino od dohodka iz OKGD, za katere se šteje fizična oseba, ki je v zemljiški knjigi oziroma zemljiškem katastru za posamezno kmetijsko ali gozdno zemljišče vpisana kot lastnik ali zakupnik ali je imetnik pravice uporabe zemljišča na podlagi drugega pravnega naslova.

V posameznem letu se prizanjo vloge, za katere so bile vloge pri davčnem organu vložene do 30. junija leta, za katero se dohodnina odmerja. Ker je 30. junij 2018 sobota, se v letu 2018 rok prestavi tako, da se izteče 2. julija 2018 ( to je s pretekom prvega naslednjega delovnika).

Vloge ni potrebno vlagati za zemljišča pod neodmerjenimi gozdnimi cestami (5. točka prvega odstavka 73. člena [ZDoh-2](http://www.pisrs.si/Pis.web/pregledPredpisa?id=ZAKO4697)) in za zemljišča, na katerih so objekti posebnega pomena za obrambo ali ležijo v varnostnem območju takega objekta (19. točka prvega odstavka 73. člena [ZDoh-2](http://www.pisrs.si/Pis.web/pregledPredpisa?id=ZAKO4697)).

Zavezanec, ki davčno osnovo od dohodka iz OKGD ugotavlja na podlagi katastrskega dohodka, lahko posamezna zemljišča na podlagi vloge, ki jo predloži davčnemu organ v skladu s 15. točko prvega odstavka 73. člena [ZDoh-2](http://www.pisrs.si/Pis.web/pregledPredpisa?id=ZAKO4697), izvzame iz pavšalnega ugotavljanja davčne osnove, kadar ta zemljišča uporablja za doseganje dohodka druga fizična oseba, ki opravlja registrirano kmetijsko dejavnost v skladu s III.3. poglavja [ZDoh-2](http://www.pisrs.si/Pis.web/pregledPredpisa?id=ZAKO4697) in davčno osnovo od te dejavnosti ugotavlja na podlagi dejanskih prihodkov in dejanskih odhodkov ali dejanskih prihodkov in normiranih odhodkov. Za navedena razmerja morajo obstajati ustrezne listine oziroma mora biti sklenjeno pogodbeno razmerje.

Zavezanec mora davčni organ obvestiti o prenehanju razlogov za posamezno oprostitev.

Zavezancem iz 304. člena [ZDavP-2](http://www.pisrs.si/Pis.web/pregledPredpisa?id=ZAKO4703), ki so priglasili ugotavljanje davčne osnove od dohodka iz OKGD na podlagi dejanskih prihodkov in dejanskih odhodkov ali na podlagi dejanskih prihodkov in normiranih odhodkov, pravica do oprostitev po 73. členu [ZDoh-2](http://www.pisrs.si/Pis.web/pregledPredpisa?id=ZAKO4697) preneha po uradni dolžnosti na podlagi odločbe o ugotavljanju davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih dohodkov.

2.10 Olajšava za investicije v osnovno kmetijsko in osnovno gozdarsko dejavnost

Davčni zavezanec za dohodek iz OKGD lahko v skladu s 73.a členom [ZDoh-2](http://www.pisrs.si/Pis.web/pregledPredpisa?id=ZAKO4697) za vlaganja v osnovna sredstva in opremo v povezavi z OKGD na kmečkem gospodinjstvu ali v okviru agrarne skupnosti uveljavlja olajšavo za investiranje v OKGD (v nadaljevanju: olajšava) v višini 40 % vloženega zneska. [Več o uveljavljanju olajšave](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Vprasanja_in_odgovori/Vprasanja_in_odgovori_1_izdaja_Investicijske_olajsave.pdf).

3.0 ODMERA AKONTACIJE DOHODNINE OD DOHODKA IZ OKGD

3.1 Obračun predhodne akontacije dohodnine od drugih dohodkov, povezanih z OKGD (davčni odtegljaj)

Izplačevalci drugih dohodkov iz OKGD so davčnemu organu ob izplačilu zavezancem iz točk B in C poglavja 2.4.2 dolžni predložiti obračun davčnih odtegljajev ([obrazec REK-2](http://www.fu.gov.si/davki_in_druge_dajatve/podrocja/dohodnina/rek_obrazci/)) na način, kot je to določeno v [Pravilniku o vsebini in obliki obračuna davčnih odtegljajev ter o načinu predložitve davčnemu organu](http://www.pisrs.si/Pis.web/pregledPredpisa?id=PRAV8815) (Uradni list RS, št. 37/08, 64/08, 62/09, 22/10, 109/10, 107/12, 32/13, 85/13, 108/13, 22/14, 93/14, 101/15, 60/16, 79/16, 63/17 in 79/17).

Izplačevalec obrazec REK-2 predloži preko spletnega portala eDavki najkasneje na dan izplačila dohodka, pri čemer s predpisanega seznama vrst dohodkov izbere ustrezno šifro dohodka. [Več informacij o obrazcih REK-2](http://www.fu.gov.si/davki_in_druge_dajatve/podrocja/dohodnina/rek_obrazci/).

V primeru, da zavezanec oziroma njegovo kmečko gospodinjstvo prejme obdavčljivo kmetijsko subvencijo, je njen izplačevalec dolžan izračunati, odtegniti in plačati predhodno akontacijo dohodnine (oziroma kadar gre za zavezanca nerezidenta akontacijo dohodnine) že ob izplačilu. V skladu z drugim odstavkom 129. člena [ZDoh-2](http://www.pisrs.si/Pis.web/pregledPredpisa?id=ZAKO4697) izplačevalec kmetijske subvencije akontacijo oziroma predhodno akontacijo dohodnine izračuna in plača od davčne osnove, ki je skladno s tretjim odstavkom 71. člena [ZDoh-2](http://www.pisrs.si/Pis.web/pregledPredpisa?id=ZAKO4697) vsak posamezni dohodek. Na podlagi drugega odstavka 129. člena [ZDoh-2](http://www.pisrs.si/Pis.web/pregledPredpisa?id=ZAKO4697) se akontacija oziroma predhodna akontacija dohodnine od kmetijskih subvencij izračuna in plača po stopnji:

* 10 % od davčne osnove, če je posamezno izplačilo večje od 200 eurov,
* 0 % od davčne osnove, če je posamezno izplačilo enako ali manjše od 200 eurov.

3.2 Poročanje z datoteko VIRSKUPKM.DAT

V šestem odstavku 340. člena [ZDavP-2](http://www.pisrs.si/Pis.web/pregledPredpisa?id=ZAKO4703) je določeno, da ARSKTRP, Zavod za gozdove Slovenije ter drugi izplačevalci kmetijskih subvencij, ki jih izplačujejo za račun zavezancev, članov agrarne ali pašne skupnosti, ki se po predpisih o kmetijstvu štejejo za samostojno kmetijsko gospodarstvo, za katere se v skladu z zakonom, ki ureja dohodnino, predhodna akontacija izračuna in plača od osnove od kmetijskih subvencij, pošljejo davčnemu organu podatke, potrebne za pripis davčne osnove in predhodne akontacije dohodnine od kmetijskih subvencij posameznemu davčnemu zavezancu ter podatke za identifikacijo zavezanca za davek in zavezanca za dajanje podatkov, do 15. januarja tekočega leta za preteklo leto (za leto 2018 do 15. januarja 2019).

Izplačevalci za vsako agrarno ali pašno skupnost pošljejo podatke po stanju na dan 30. junija leta, za katero se predhodna akontacija odmerja, in sicer enolično identifikacijo osebe, ki ji je bil dohodek izplačan, in seznam članov skupnosti fizičnih oseb, zavezancev za dohodnino od dohodkov po poglavju III.4 [ZDoh-2](http://www.pisrs.si/Pis.web/pregledPredpisa?id=ZAKO4697), z enoličnimi identifikatorji ter pripadajočimi lastniškimi deleži ali deleži skupnosti, ki jih imajo v uporabi. V navedenih primerih izplačevalci pošljejo podatke davčnemu organu preko spletnega portala eDavki v datoteki VIRSKUPKM.DAT.

[Pravilnik o dostavi podatkov za odmero dohodnine od drugih dohodkov iz osnovne kmetijske in osnovne gozdarske dejavnosti](http://www.pisrs.si/Pis.web/pregledPredpisa?id=PRAV12254) (Uradni list RS, št. 94/14) v 4. členu določa, da ti izplačevalci poročajo v obliki in na način določen v Prilogi 2 tega pravilnika. To pomeni, da se podatki o članih agrarnih in pašnih skupnosti, katerim so se v preteklem letu izplačale kmetijske subvencije, ki se vštevajo v davčno osnovo, zapišejo v datoteki z imenom VIRSKUPKM.DAT.

3.3 Poročanje z datoteko VIROPRKM.DAT

Izplačevalci drugih dohodkov iz OKGD so dolžni do 31. januarja tekočega leta za preteklo leto (za leto 2018 do 31. januarja 2019) poročati davčnemu organu o drugih dohodkih iz naslova OKGD, ki so v skladu s 26. členom [ZDoh-2](http://www.pisrs.si/Pis.web/pregledPredpisa?id=ZAKO4697) oproščeni plačila dohodnine od dohodka iz OKGD.

V navedenih primerih izplačevalci pošljejo podatke davčnemu organu preko spletnega portala eDavki v datoteki VIROPRKM.DAT.

[Pravilnik o dostavi podatkov za odmero dohodnine](http://www.pisrs.si/Pis.web/pregledPredpisa?id=PRAV11861) (Uradni list RS, št. 100/13, 32/15, 38/16 in 83/16) določa, da so izplačevalci dolžni poročati podatke v obliki in na način, kot je predpisan v poglavju 2.7 Priloge, ki je sestavni del navedenega pravilnika.

3.4. Odmera akontacije dohodnine od katastrskega dohodka in pavšalne ocene dohodka na panj

Akontacijo dohodnine od dohodka iz OKGD za rezidenta odmeri davčni organ z odločbo do 30. marca tekočega leta za preteklo leto. Z odmerno odločbo se določi plačilo poračuna za preteklo leto (2018) ter plačilo obroka akontacije za tekoče leto (2019). Obrok za tekoče leto (2019) znaša 70 odstotkov akontacije dohodnine za preteklo leto (2018). Stopnji akontacije dohodnine od katastrskega dohodka in pavšalne ocene dohodka na panj za zavezanca za dohodnino od dohodkov iz OKGD – rezidenta[[3]](#footnote-3) sta:

* 10 % od davčne osnove, če skupni znesek katastrskega dohodka in pavšalne ocene dohodka na panj na posameznega zavezanca enak ali večji od 10 % povprečne plače v Sloveniji za preteklo leto;
* 0 % od davčne osnove, če je skupni znesek katastrskega dohodka in pavšalne ocene dohodka na panj na posameznega zavezanca manjši od 10 % povprečne plače v Sloveniji za preteklo leto.

Na podlagi teh podatkov davčni organ zavezancem za dohodnino od dohodka iz OKGD - rezidentom - v skladu s 315. členom [ZDavP-2,](http://www.pisrs.si/Pis.web/pregledPredpisa?id=ZAKO4703) izda odločbo o odmeri obveznosti iz kmetijstva za davčno leto, v kateri poleg odmere akontacije dohodnine od katastrskega dohodka in pavšalne ocene dohodka na panj, zavezanca za dohodnino obvesti tudi o davčni osnovi od prejetih kmetijskih subvencijah in med letom plačani predhodni akontaciji dohodnine iz tega naslova, ki mu pripada v sorazmernem deležu glede na skupno število zavezancev v kmečkem gospodinjstvu (četrti odstavek 72. člena [ZDoh-2](http://www.pisrs.si/Pis.web/pregledPredpisa?id=ZAKO4697)).

Zavezancu za dohodnino od dohodka iz OKGD, kateremu med letom ni bila odmerjena akontacija dohodnine, se katastrski dohodek, pavšalna ocena dohodka na panj in kmetijske subvencije upoštevajo le pri letni odmeri dohodnine.

Na enak način davčni organ izda odločbo o odmeri obveznosti iz kmetijstva nerezidentom, v kateri po stopnji 16 % izračuna akontacijo dohodnine od dohodka iz OKGD, pripisanega nerezidentu. Akontacija dohodnine se zavezancu, nerezidentu, šteje kot dokončen davek. V odločbi se odloči tudi o poračunu akontacije dohodnine od kmetijskih subvencij nerezidenta, ugotovljene z odločbo, s predhodno akontacijo dohodnine od kmetijskih subvencij pripisane nerezidentu.

3.5. Mehanizem postopnega prehoda na višje davčne obveznosti za obdobje od 2017 do 2019

Nova metoda ugotavljanja katastrskega dohodka prinaša skupno povečanje katastrskega dohodka. Zato [ZUKD-2](http://www.pisrs.si/Pis.web/pregledPredpisa?id=ZAKO7125) določa, da se v letu 2018 katastrski dohodek in pavšalna ocena dohodka na panj pripišeta kmetijskim in gozdnim zemljiščem v zemljiškem katastru oziroma čebeljim panjem v okviru odmere dohodnine v vrednosti 55 % in v letu 2019 v vrednosti 75 % katastrskega dohodka in pavšalne ocene dohodka na panj. Kljub tej ureditvi postopnega poviševanja katastrskega dohodka na polno ocenjen znesek, za posamezno kmečko gospodinjstvo to pomeni povečano davčno osnovo od katastrskega dohodka in pavšalne ocene dohodka na panj glede na preteklo leto.

Zato je dodatno v noveli [ZDoh-2R](https://www.uradni-list.si/glasilo-uradni-list-rs/vsebina/2016-01-2686?sop=2016-01-2686) za obdobje od 2017 do 2019 urejeno prehodno obdobje na način, da se za nobeno kmečko gospodinjstvo skupni znesek katastrskega dohodka in pavšalne ocene dohodka na čebelji panj v tem času ne bo povečal za več kot dvakrat glede na predhodno leto. Ne glede na prvi in drugi odstavek 71. člena [ZDoh-2](http://www.pisrs.si/Pis.web/pregledPredpisa?id=ZAKO4697) prehodna določba 21. člena [ZDoh-2R](https://www.uradni-list.si/glasilo-uradni-list-rs/vsebina/2016-01-2686?sop=2016-01-2686) določa, da se za leta 2017, 2018 in 2019 davčna osnova posameznega zavezanca od katastrskega dohodka in pavšalne ocene dohodka na čebelji panj zmanjša za delež davčne osnove, ki za več kot dvakrat presega skupno davčno osnovo od katastrskega dohodka in pavšalne ocene dohodka na čebelji panj vseh članov kmečkega gospodinjstva v preteklem letu, v skupni davčni osnovi od katastrskega dohodka in pavšalne ocene dohodka na čebelji panj vseh članov kmečkega gospodinjstva.

Delež davčne osnove v skupni davčni osnovi od katastrskega dohodka in pavšalne ocene dohodka na čebelji panj vseh članov kmečkega gospodinjstva se določi iz razmerja med razliko skupne davčne osnove od katastrskega dohodka in pavšalne ocene dohodka na čebelji panj vseh članov kmečkega gospodinjstva davčnega leta in dvakratnika skupne davčne osnove preteklega leta ter skupne davčne osnove od katastrskega dohodka in pavšalne ocene dohodka na čebelji panj vseh članov kmečkega gospodinjstva davčnega leta.

Za lažje razumevanje je v nadaljevanju prikazan izračun KAPICE na praktičnem primeru.

Kmečko gospodinjstvo je v letu 2017 imelo davčno osnovo od katastrskega dohodka in pavšalne ocene dohodka na čebelji panj vseh članov kmečkega gospodinjstva 1.000 eurov, v letu 2018 pa 2.500 eurov. Torej se je skupna davčna osnova vseh članov kmečkega gospodinjstva od katastrskega dohodka in pavšalne ocene dohodka na čebelji panj v letu 2018 glede na leto 2017 povečala za 1.500 eurov, kar je za več kot dvakrat. Razlika med skupno davčno osnovo v letu 2018 in dvakratnikom davčne osnove iz leta 2017 znaša 500 eurov, kar predstavlja 20 % skupne davčne osnove v letu 2018. Skladno z navedenim mehanizmom se v letu 2018 davčna osnova od katastrskega dohodka in pavšalne ocene dohodka na čebelji panj vsem zavezancem zmanjša za 20 %.

Kmečko gospodinjstvo ima v letu 2018 tri člane, ki opravljajo OKGD. Davčna osnova od katastrskega dohodka prvega člana je v letu 2018 pred korekcijo z uporabo mehanizma določenega v tem članu znašala 1.500 eurov, drugega člana 800 eurov in tretjega člana 200 eurov, skupaj torej 2.500 eurov.

Upoštevaje navedeni mehanizem bo davčna osnova prvega člana v letu 2018 znašala 1.200 eurov (80 % od 1.500 eurov), drugega člana 640 eurov (80 % od 800 eurov) in tretjega člana 160 eurov (80 % od 200 eurov).

4.0 OBDAVČITEV NA PODLAGI DEJANSKIH PRIHODKOV IN DEJANSKIH ODHODKOV OZIROMA DEJANSKIH PRIHODKOV IN NORMIRANIH ODHODKOV

47. člena [ZDoh-2](http://www.pisrs.si/Pis.web/pregledPredpisa?id=ZAKO4697) določa, da se opravljanje OKGD šteje za dohodek iz dejavnosti, če se njena davčna osnova ugotavlja na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov. Za tak način ugotavljanja davčne osnove se lahko člani kmečkega gospodinjstva prostovoljno odločijo, ob pogojih:

* da eden od članov kmečkega gospodinjstva postane nosilec te dejavnosti in vseh drugih kmetijskih dejavnosti ter dopolnilnih dejavnosti, ki se opravljajo v okviru kmečkega gospodinjstva,
* da se dejavnost priglasi pri davčnem organu in
* da se nosilec zaveže, da bo izbrani način ugotavljanja dohodka iz dejavnosti uporabljal najmanj pet davčnih let.

V takem primeru je nosilec dejavnosti zavezanec za dohodnino od vseh dohodkov kmečkega gospodinjstva (torej dohodkov vseh članov kmečkega gospodinjstva) iz OKGD, druge kmetijske dejavnosti in dopolnilnih dejavnosti na kmetiji.

[Več informacij o ugotavljanju davčne osnove na podlagi dejanskih prihodkov in odhodkov oziroma na podlagi dejanskih prihodkov in normiranih odhodkov.](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_dejavnosti/)

* 1. VPRAŠANJA IN ODGOVORI - OSNOVNA KMETIJSKA IN OSNOVNA GOZDARSKA DEJAVNOST

**Kazalo**

[Vprašanje 1: Kakšna je razlika med pavšalnim ugotavljanjem davčne osnove od dohodka iz OKGD in ugotavljanjem davčne osnove na podlagi dejanskih prihodkov in dejanskih oziroma normiranih odhodkov? 4](#_Toc536176262)

[Vprašanje 2: Katere poljščine se lahko opravlja v okviru OKGD na kmetijskih zemljiščih brez prijave posebnih kultur? 5](#_Toc536176263)

[Vprašanje 3: Ali se v okviru OKGD lahko opravlja pridelava jagod na njivah? 5](#_Toc536176264)

[Vprašanje 4: Katere kulture se lahko pridelujejo v okviru posebnih kultur? 5](#_Toc536176265)

[Vprašanje 5: Ali se intenzivna pridelava špargljev in artičok šteje za posebne kulture? 5](#_Toc536176266)

[Vprašanje 6: Kaj mora zavezanec storiti, da posebne kulture lahko opravlja v okviru OKGD? 5](#_Toc536176267)

[Vprašanje 7: Kaj pomeni, če zavezanec ne prijavi površin pod posebnimi kulturami? 6](#_Toc536176268)

[Vprašanje 8: Ali se v okviru OKGD lahko opravlja vzreja plemenskih živali? 6](#_Toc536176269)

[Vprašanje 9: Ali se vino in oljčno olje lahko prodajata v okviru OKGD? 6](#_Toc536176270)

[Vprašanje 10: Ali se čebelarstvo šteje v okvir OKGD? 6](#_Toc536176271)

[Vprašanje 11: Kako se obravnava predelava medu in drugih čebeljih pridelkov? 6](#_Toc536176272)

[Vprašanje 12: Kdo in kako lahko prodaja pridelke iz OKGD? 7](#_Toc536176273)

[Vprašanje 13: Kaj če lastnik kmetijskih oziroma gozdnih zemljišč teh zemljišč ne uporablja in jih daje v najem ali dejansko uporabo drugi osebi, ki ni član kmečkega gospodinjstva lastnika? 8](#_Toc536176274)

[Vprašanje 14: Kdaj se gojenje čebule, česna in fižola lahko opravlja v okviru OKGD? 8](#_Toc536176275)

[Vprašanje 15: Ali se pridelava kmet. pridelkov v rastlinjaku lahko opravlja v okviru OKGD? 9](#_Toc536176276)

[Vprašanje 16: Pod kakšnimi pogoji se intenzivna pridelava drugega jagodičevja (ameriške borovnice, ribez, maline, robide, kosmulje ipd.) lahko opravlja v okviru OKGD? 9](#_Toc536176277)

[Vprašanje 17: Ali se lahko med, ki ga pridela kmečko gospodinjstvo v okviru OKGD, prodaja v planinski koči? 9](#_Toc536176278)

[Vprašanje 18: Katere dejavnosti se uvrščajo v osnovno gozdarsko dejavnost, ki je obdavčena na podlagi KD gozdnih zemljišč? 9](#_Toc536176279)

[Vprašanje 19: Ali se prodaja kokošjih jajc lahko opravlja v okviru OKGD? 9](#_Toc536176280)

[Vprašanje 20: Ali se prodaja kravjega mleka lahko opravlja v okviru OKGD? 9](#_Toc536176281)

[Vprašanje 21: Na kakšen način lahko gojim polže na njivah? 10](#_Toc536176282)

[Vprašanje 22: Ali se prodaja gob in bele omele lahko opravlja v okviru OKGD? 10](#_Toc536176283)

[Vprašanje 23: Ali se proizvodnja teranovega likerja lahko opravlja v okviru OKGD? 10](#_Toc536176284)

[Vprašanje 24: Ali se v Sloveniji lahko v okviru OKGD prodaja kmetijske pridelke, pridelane na kmetijskih zemljiščih izven Slovenije? 10](#_Toc536176285)

[Vprašanje 25: Na kakšen način se lahko prideluje in prodaja mlad in pozni krompir? 10](#_Toc536176286)

[Vprašanje 26: Kdaj se prodaja lesnih sekancev lahko opravlja v okviru OKGD? 10](#_Toc536176287)

[Vprašanje 27: Ali se pridelava limon lahko opravlja v okviru OKGD? 10](#_Toc536176288)

[Vprašanje 28: Ali se pridelava okrasnih buč lahko opravlja v okviru OKGD? 11](#_Toc536176289)

[Vprašanje 29: Ali se proizvodnja butelčnega vina šteje za vino in se lahko opravlja v okviru OKGD? 11](#_Toc536176290)

[Vprašanje 30: Ali se prodaja pečene koruze lahko opravlja v okviru OKGD? 11](#_Toc536176291)

[Vprašanje 31: Ali se lahko oskrba tujih konj opravlja v okviru OKGD? 11](#_Toc536176292)

[Vprašanje 32: Kdaj se reja živali lahko šteje za OKGD? 11](#_Toc536176293)

[Vprašanje 33: Ali lahko člani planin ali skupnih pašnikih prodajajo skuta v okviru OKGD? 11](#_Toc536176294)

[Vprašanje 34: Za katera kmetijska in gozdna zemljišča se lahko uveljavlja oprostitev plačila dohodnine od katastrskeg dohodka? 11](#_Toc536176295)

[Vprašanje 35: Kaj je to mali obseg prve stopnje predelave lastnih kmetijskih pridelkov? 12](#_Toc536176296)

[Vprašanje 36: Pri MKGP je tri člansko kmečko gospodinjstvo za leto 2018 prijavilo 9.000 litrov proizvedenega vina, pridelanega iz lastnega pridelka grozdja. Kako se izračuna KD vina? 13](#_Toc536176297)

[Vprašanje 37: Praktični primer izračuna davčne osnove od dohodka iz OKGD za leto 2018. 14](#_Toc536176298)

[Vprašanje 38: Ali se prodaja sadik mačeh lahko opravlja v okviru OKGD? 15](#_Toc536176299)

[Vprašanje 39: Ali se prodaja grozdnih pešk lahko opravlja v okviru OKGD? 15](#_Toc536176300)

[Vprašanje 40: Ali se prodaja olja iz grozdnih pešk lahko opravlja v okviru malega obsega prve stopnje predelave? 15](#_Toc536176301)

[Vprašanje 41: Ali se pridelava aronije lahko opravlja v okviru OKGD? 15](#_Toc536176302)

[Vprašanje 42: Ali se pridelava orehov lahko opravlja v okviru OKGD? 15](#_Toc536176303)

[Vprašanje 43: Ali se bale sena lahko prodajajo v okviru OKGD? 15](#_Toc536176304)

[Vprašanje 44: Ali se oskrba oziroma pitanje tujih živali lahko opravlja v okviru OKGD? 15](#_Toc536176305)

[Vprašanje 45: Ali se reja psov in mačk lahko opravlja v okviru OKGD? 15](#_Toc536176306)

[Vprašanje 46: Ali se prodaja sliv lahko opravlja v okviru OKGD? 16](#_Toc536176307)

[Vprašanje 47: Kako se članom agrarnih skupnosti pripisuje katastrski dohodek zemljišč, s katerimi razpolaga agrarna skupnost? 16](#_Toc536176308)

[Vprašanje 48: Kako se članom agrarnih skupnosti pripisujejo subvencije, prejete za račun članov agrarnih skupnosti? 16](#_Toc536176309)

[Vprašanje 49: Ali so dohodki od prodaje kaše iz prosa lahko obdavčeni na podlagi katastrskega dohodka kmetijskih zemljišč? 16](#_Toc536176310)

[Vprašanje 50: V skladu z Uredbo o ravnanju z embalažo in odpadno embalažo so tudi kmetje zavezani, da zaračunavajo nosilno embalažo. Kako lahko to storijo kmetje, ki prodajajo pridelke iz OKGD in so obdavčeni po katastrskem dohodku? 16](#_Toc536176311)

[Vprašanje 51: Kakšna je davčna obravnava dohodkov iz naslova prodaje sušenih zelišč? 16](#_Toc536176312)

**Vprašanje 1: Kakšna je razlika med pavšalnim ugotavljanjem davčne osnove od dohodka iz OKGD in ugotavljanjem davčne osnove na podlagi dejanskih prihodkov in dejanskih oziroma normiranih odhodkov?**

**Odgovor:** *Dohodek iz osnovne kmetijske in osnovne gozdarske dejavnosti (OKGD) se lahko ugotavlja pavšalno, na podlagi katastrskega dohodka (KD) in pavšalne ocene dohodka na panj, ali na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov.*

*V primeru, da se dohodek iz OKGD ugotavlja pavšalno (poglavje III. 4.* [*ZDoh-2*](http://www.pisrs.si/Pis.web/pregledPredpisa?sop=2006-01-5013)*), te dejavnosti ni treba priglasiti oziroma registrirati, ampak kmečko gospodinjstvo identificira in evidentira v svoji evidenci davčni organ na podlagi odmere obveznosti iz kmetijstva po uradni dolžnosti. Prav tako v takem primeru za ugotavljanje dohodka ni potrebno voditi in izkazovati nobenih evidenc (knjigovodstva). KD se namreč izračuna na podlagi predpisov o ugotavljanju KD in nato pripiše k posameznemu kmetijskemu in gozdnemu zemljišču v zemljiškem katastru, kot dohodek iz pridelave pa se posameznemu zavezancu (uporabniku zemljišča) pripiše glede na obseg zemljišč, ki jih ima v uporabi. Enako se pavšalna ocena dohodka na panj izračuna na podlagi predpisa o ugotavljanju KD in nato pripiše uporabniku na podlagi čebeljih panjev, ki jih ima evidentirane v registru čebelnjakov. V primeru pavšalno ugotovljene davčne osnove torej zavezancem ni potrebno voditi knjigovodstva, pomembno pa je, da zavezanci zagotovijo pravilno evidentiranje zemljišč v zemljiškem katastru in da prijavijo dejanske površine kmetijskih in gozdnih zemljišč in panje, ki jih uporabljajo (pri davčnem organu).*

*Tudi druge dohodke iz naslova opravljanja OKGD (subvencije) za namene ugotavljanja dohodka iz OKGD davčni organ pridobi od izplačevalcev po uradni dolžnosti. Subvencije se pripišejo dejanskemu prejemniku in drugim članom kmečkega gospodinjstva, ki imajo v uporabi kmetijska in gozdna zemljišča ali čebelje panje v sorazmernem deležu, glede na skupno število takih oseb v kmečkem gospodinjstvu.*

*Davčna osnova od dohodka iz OKGD je za posameznega zavezanca vsota KD dohodka kmetijskih in gozdnih zemljišč, ki jih ima v uporabi, zmanjšana za KD zemljišč, za katera se uveljavi oprostitev po 73. členu* [*ZDoh-2*](http://www.pisrs.si/Pis.web/pregledPredpisa?sop=2006-01-5013)*, 70 % pavšalne ocene dohodka na panj za panje, ki jih ima v uporabi, pripadajoči delež KD posebnih kultur, KD vina in KD kmetijskih in gozdnih zemljišč, ki jim imajo člani kmečkega gospodinjstva v uporabi izven Slovenije ter pripadajoči delež dejansko prejetih obdavčenih subvencij. Članom kmečkega gospodinjstva, ki so zavezanci za dohodnino od dohodka iz OKGD, Finančna uprava Republike Slovenije izda odločbo, v kateri odloči o davčni osnovi dohodka iz OKGD in akontaciji dohodnine.*

*Pri opravljanju OKGD, kjer se dohodek iz te dejavnosti ugotavlja pavšalno velja, ob izpolnjevanju določenih pogojev, izjema od obveznosti izdajanja računov. 143. člen* [*Pravilnika o izvajanju Zakona o davku na dodano vrednost*](http://www.pisrs.si/Pis.web/pregledPredpisa?id=PRAV7542) *določa, da se obveznost izdajanja računov v skladu z drugim odstavkom 81. člena Zakona o davku na dodano vrednost -* [*ZDDV-1*](http://www.pisrs.si/Pis.web/pregledPredpisa?id=ZAKO4701) *ne nanaša na davčne zavezance iz drugega odstavka 94. člena* [*ZDDV-1*](http://www.pisrs.si/Pis.web/pregledPredpisa?id=ZAKO4701)*, kadar opravljajo dobavo kmetijskih in gozdarskih pridelkov in storitev neposredno končnemu potrošniku (npr. neposredna prodaja na domu, prodaja od vrat do vrat, neposredna prodaja na premičnih stojnicah, na tržnicah) ali za lastno rabo v okviru kmečkega gospodinjstva davčnega zavezanca. Po drugi strani pa tudi računi za prodajo pridelkov iz OKGD, izdani drugim kupcem, (ki opravljajo dejavnost in račune potrebujejo za svoje knjigovodstvo) ne vplivajo na obdavčitev prodajalca.*

*V primeru, da se dohodek od OKGD ugotavlja na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov (poglavje III. 3.* [*ZDoh-2*](http://www.pisrs.si/Pis.web/pregledPredpisa?sop=2006-01-5013)*), je nosilec dejavnosti kot zavezanec za dohodnino od dohodka iz dejavnosti dolžan opravljanje dejavnosti ustrezno registrirati ali priglasiti. Za tako dejavnost veljajo enaki predpisi glede vodenja poslovnih knjig oziroma evidenc ter izdajanja računov kot za samostojne podjetnike posameznike. Za vsako dobavo blaga ali opravljeno storitev je tak zavezanec dolžan izdati račun, ki ga tudi vključi v davčni obračun akontacije dohodnine oziroma dohodnine (v nadaljevanju: davčni obračun), v katerem izračuna davčno osnovo in akontacijo dohodnine oziroma dohodnino. Prav tako je zavezanec dolžan v davčni obračun vključiti subvencije, ki jih je prejel sam ali pa eden od članov njegovega kmečkega gospodinjstva. Zavezanec je dolžan davčni obračun enkrat letno predložiti davčnemu organu.*

**Vprašanje 2: Katere poljščine se lahko opravlja v okviru OKGD na kmetijskih zemljiščih brez prijave posebnih kultur?**

**Odgovor:** *Na kmetijskih zemljiščih brez evidentirane podrobnejše dejanske rabe se lahko v okviru osnovne kmetijske in osnovne gozdarske dejavnosti (OKGD) in brez prijave posebnih kultur pridelujejo vse poljščine, čeprav se za izračun katastrskega dohodka (KD) upošteva le najpomembnejše kulture, na primer za poljščine predvsem žita, silažno koruzo, buče za olje, oljčno ogrščico in travne mešanice, ponekod tudi krompir in zelje, vendar se te kulture razume kot reprezentativne predstavnike poljščin, zato se razume, da KD velja za vse poljščine. Za OKGD, ki je obdavčena le na podlagi KD kmetijskih zemljišč, se torej šteje pridelava pridelkov, ki jih je mogoče glede na tehnologijo in intenzivnost pridelave enačiti s pridelki, ki so upoštevani v izračunu KD.*

**Vprašanje 3: Ali se v okviru OKGD lahko opravlja pridelava jagod na njivah?**

**Odgovor:** *Pridelava jagod na njivah se lahko opravlja v okviru osnovne kmetijske in osnovne gozdarske dejavnosti (OKGD) le kot posebna kultura. To pomeni, da mora zavezanec površine, na katerih goji jagode na njivah, prijaviti na zbirni vlogi pri Agenciji Republike Slovenije za kmetijske trge in razvoj podeželja, dohodek iz OKGD pa ne sme ugotavljati na podlagi dejanskih prihodkov in odhodkov oziroma dejanskih prihodkov in normiranih odhodkov.*

**Vprašanje 4: Katere kulture se lahko pridelujejo v okviru posebnih kultur?**

**Odgovor:** *Za posebne kulture se štejejo zelenjadnice in zelišča v intenzivni pridelavi, jagode na njivah, semena in sadike poljščin, ki se pridelujejo na tleh na prostem ali v tunelih ter reja polžev na njivah.* [*Podrobnejši seznam posebnih kultur*](http://www.fu.gov.si/fileadmin/Internet/Davki_in_druge_dajatve/Podrocja/Dohodnina/Dohodek_iz_osnovne_kmetijske_in_osnovne_gozdarske_dejavnosti/Opis/Seznam_posebnih_kultur.pdf) *je objavljen na spletni strani Finančne uprave Republike Slovenije.*

**Vprašanje 5: Ali se intenzivna pridelava špargljev in artičok šteje za posebne kulture?**

**Odgovor:** *Intenzivna pridelava špargljev in artičok na njivah se šteje za posebno kulturo, ki se lahko opravlja v okviru osnovne kmetijske in osnovne gozdarske dejavnosti, če zavezanec na zbirni vlogi pri Agenciji Republike Slovenije za kmetijske trge in razvoj podeželja prijavi površina pod katerimi prideluje navedeni kulturi.*

**Vprašanje 6: Kaj mora zavezanec storiti, da posebne kulture lahko opravlja v okviru OKGD?**

**Odgovor:** *Zavezanec je dolžan površine pod posebnimi kulturami, prijaviti na zbirni vlogi pri Agenciji Republike Slovenije za kmetijske trge in razvoj podeželja, dohodek iz osnovne kmetijske in osnovne gozdarske dejavnosti (OKGD) pa ne sme ugotavljati na podlagi dejanskih prihodkov in odhodkov oziroma dejanskih prihodkov in normiranih odhodkov.*

**Vprašanje 7: Kaj pomeni, če zavezanec ne prijavi površin pod posebnimi kulturami?**

**Odgovor:** *Zavezanec, ki ne prijavi površin pod posebnimi kulturami, a kljub temu prideluje in prodaja posebne kulture, navedeno ne more opravljati v okviru osnovne kmetijske in osnovne gozdarske dejavnosti. V tem primeru je dolžan ustrezno registrirati dejavnost. Obstaja možnost, da za namene obdavčitve, na podlagi četrtega odstavka 52. člena Zakona o finančni upravi –* [*ZFU*](http://www.pisrs.si/Pis.web/pregledPredpisa?id=ZAKO6792)*, pri davčnemu organu opravi vpis druge kmetijske dejavnosti v davčni register.*

**Vprašanje 8: Ali se v okviru OKGD lahko opravlja vzreja plemenskih živali?**

**Odgovor:** *Vzreja plemenskih živali (npr. konj), se lahko opravlja kot osnovne kmetijske in osnovne gozdarske dejavnosti (OKGD), če rejec večino krme zagotovi s svojih površin in dokler iz aktivnosti in namena opravljanja dejavnosti ni ugotovljeno, da ne gre več za kmetijsko dejavnost (na primer vzreja za jahanje, kasaštvo itd. ne more biti OKGD).*

**Vprašanje 9: Ali se vino in oljčno olje lahko prodajata v okviru OKGD?**

**Odgovor*:*** *Proizvodnja vina iz lastnega pridelka grozdja in pridelava**oljčnega olja iz lastnega pridelka oljk sta izjemi, ko se izdelek nekmetijske dejavnosti (proizvod / predelava kmetijskega pridelka) šteje za del osnovne kmetijske in osnovne gozdarske dejavnosti (OKGD) in se torej lahko prodaja v okviru OKGD, katere dohodek je obdavčen na podlagi katastrskega dohodka.*

*V okviru OKGD se lahko prodaja samo oljčnega (olivnega) olja, ki je bilo pridelano iz lastnega pridelka oljk na zemljišču z evidentirano dejansko rabo »oljčnik«.*

*Proizvodnja vina se lahko opravlja v okviru OKGD le, če je bilo vino pridelano iz lastnega pridelka grozdja in količina proizvedenega vina prijavljena pri ministrstvu, pristojnem za kmetijstvo.*

*Tudi proizvodnjo vina iz lastnega pridelka grozdja izven Slovenije lahko rezident Slovenije opravlja v okviru OKGD, če zavezance količino proizvedenega vina iz lastnega pridelka grozdja izven Slovenije prijavi pri davčnemu organu.*

**Vprašanje 10: Ali se čebelarstvo šteje v okvir OKGD?**

**Odgovor:** *Čebelarji, ki imajo v lastni ali uporabi čebelje panje, ki so evidentirani v registru čebelnjakov, lahko v okviru osnovne kmetijske in osnovne gozdarske dejavnosti (OKGD) pridelujejo in prodajajo med, čebelji vosek, matični mleček, cvetni prah, surov propolis, čebelji strup ter prodajo čebeljih družin, rojev, matic, satja.*

*Tem čebelarjem ni potrebno opravljanja dejavnosti registrirati in so obdavčeni na podlagi pavšalne ocene dohodka na panj. V kolikor se čebelar registrira za opravljanje čebelarske dejavnosti, se dohodki iz tega naslova za namene obdavčitve obravnavajo kot dohodki iz dejavnosti.*

**Vprašanje 11: Kako se obravnava predelava medu in drugih čebeljih pridelkov?**

**Odgovor:** *Predelava medu in drugih čebeljih izdelkov se po* [*SKD 2008*](http://www.pisrs.si/Pis.web/pregledPredpisa?id=URED4092) *uvršča med dejavnosti predelave (C10.890 - Proizvodnja drugih prehrambenih izdelkov, drugje nerazvrščenih - proizvodnja izdelkov iz medu oziroma C11.010 - Proizvodnja žganih pijač) in zato se ne šteje za opravljanje OKGD temveč se šteje za dejavnost (46. člen v povezavi s prvim odstavkom 47. člena* [*ZDoh-2*](http://www.pisrs.si/Pis.web/pregledPredpisa?id=ZAKO4697)*), za katero se mora čebelar ustrezno registrirati in sicer tako, da predloži prijavo za vpis v poslovni register kot samostojni podjetnik posameznik ali pridobi dovoljenje za opravljanje dopolnilne dejavnosti na kmetiji. Predelovalci medu in drugih čebeljih pridelkov so dolžni davčno osnovo ugotavljati na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov.*

*V skladu z* [*Uredbo o dopolnilnih dejavnostih na kmetiji*](http://www.pisrs.si/Pis.web/pregledPredpisa?id=URED6925) *se predelava medu, cvetnega prahu, matičnega mlečka, propolisa, in voska lahko opravlja kot dopolnilna dejavnost na kmetiji. Prav tako se lahko opravlja kot dopolnilna dejavnost na kmetiji tudi proizvodnja medenih likerjev in tinkture iz propolisa in za njihovo izdelavo ne veljajo določbe o zagotovitvi 50 odstotkov količin lastnih surovin v izdelku. Zagotovljen mora biti lasten primarni čebelji pridelek. Žganje se lahko kupi na drugih kmetijah, ki imajo dovoljenje za opravljanje dopolnilne dejavnosti proizvodnja žganih pijač. Poleg tega je pogoj, da ima čebelar vpisanih najmanj 10 čebeljih družin v register čebelnjakov v skladu s predpisom, ki ureja register čebelnjakov.*

*Čebelar pa lahko svojo dejavnost registrira tudi kot samostojni podjetnik posameznik.*

**Vprašanje 12: Kdo in kako lahko prodaja pridelke iz OKGD?**

**Odgovor:** *Pridelke osnovne kmetijske in osnovne gozdarske dejavnosti (OKGD) lahko prodajajo le člani kmečkega gospodinjstva, ki so kmetijske pridelke tudi pridelali na lastnih kmetijskih in gozdnih zemljiščih oziroma na zemljiščih v dejanski uporabi članov kmečkega gospodinjstva ali osebe, ki so na kmetiji zaposlene (pri opravljanju OKGD).*

*V primeru, da kmetijske pridelke prodaja končnemu potrošniku oseba, ki ni član kmečkega gospodinjstva in ni zaposlena na kmetiji, ki prideluje kmetijske pridelke, se takšna prodaja ne šteje za prodajo v okviru OKGD.*

*Prodajalec je vedno dolžan kupcu izdati račun za prodane kmetijske in gozdarske pridelke, razen izjemoma, ko izdaja računa ni predpisana obveznost. Računa tako ni treba izdati v primerih prodaje kmetijskih in gozdarskih pridelkov in storitev kmečkega gospodinjstva v okviru OKGD, ob pogoju, da:*

* *dobavo opravi davčni zavezanec, ki ni identificiran za namene davka na dodano vrednost - DDV (oproščen po drugem odstavku 94. člena* [*ZDDV-1*](http://www.pisrs.si/Pis.web/pregledPredpisa?id=ZAKO4701)*, ker katastrski dohodek vseh članov tega kmečkega gospodinjstva za zadnje koledarsko leto ne presega 7.500 evrov ter se kmečko gospodinjstvo ni odločilo za vstop v sistem DDV),*
* *je dohodek kmečkega gospodinjstva iz OKGD obdavčen pavšalno po katastrskem dohodku in pavšalni oceni dohodka na panj, torej se dohodek iz OKGD ne ugotavlja na podlagi dejanskih prihodkov in odhodkov ali dejanskih prihodkov in normiranih odhodkov,*
* *se dobava opravi neposredno končnemu potrošniku, npr:*
* *neposredna prodaja na domu,*
* *prodaja od vrat do vrat,*
* *neposredna prodaja na premičnih stojnicah, na tržnicah*
* *ali za lastno rabo v okviru kmečkega gospodinjstva davčnega zavezanca, in*
* *gre za dobave blaga (kmetijskih pridelkov) in storitev (kmetijskih in gozdarskih storitev v okviru strojnih krožkov), ki se štejejo za OKGD davčnega zavezanca.*

*Več o obveznosti izdajanja računa in davčnega potrjevanja računov si lahko preberete na spletni strani Finančne uprave Republike Slovenije* [*http://www.fu.gov.si/nadzor/podrocja/davcne\_blagajne\_in\_vezane\_knjige\_racunov\_vkr/*](http://www.fu.gov.si/nadzor/podrocja/davcne_blagajne_in_vezane_knjige_racunov_vkr/)*.*

**Vprašanje 13: Kaj če lastnik kmetijskih oziroma gozdnih zemljišč teh zemljišč ne uporablja in jih daje v najem ali dejansko uporabo drugi osebi, ki ni član kmečkega gospodinjstva lastnika?**

**Odgovor:** *Oseba, ki ni kot lastnik kmetijskih oziroma gozdnih zemljišč vpisana v zemljiškem katastru, je pa dejanski uporabnik teh zemljišč, je dolžna pri davčnem organu na podlagi sklenjene pogodbe vložiti vlogo za določitev dejanskega uporabnika kmetijskih in gozdnih zemljišč.*

*V tem primeru se za namene obdavčitve dohodkov iz osnovne kmetijske in osnovne gozdarske dejavnosti (OKGD) z dohodnino ta pravica pripiše dejanskemu uporabniku kmetijskih oziroma gozdnih zemljišč.*

 *Vsebina in oblika obrazca vloge za določitev dejanskega uporabnika kmetijskih in gozdnih zemljišč s predpisi nista določena. Predlagamo, da se za namene določitve dejanskega uporabnika teh zemljišč uporablja vloga, ki je kot pripomoček za davčne zavezance objavljena na* [*spletni strani FURS*](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=dejanski_uporabnik_kmetijskih_in_gozdnih_zemljisc_fo)*.*

 *Vlogi je treba obvezno predložiti tudi sklenjeno pogodbo med lastnikom in dejanskim uporabnikom, v kateri so navedeni podatki o parcelah, ki se dajejo v dejansko uporabo ter časovno obdobje najema oziroma zakupa teh parcel. Kot pogodba se lahko šteje tudi drug dokument, iz katerega so razvidni vsi navedeni podatki.*

 *Popolna vloga za določitev dejanskega uporabnika kmetijskih in gozdnih zemljišč, ki je vložena do 30. junija tekočega leta, se upošteva pri odmeri akontacije dohodnine od dohodkov iz OKGD) za tekoče leto, pod pogojem, da je iz pogodbe razvidno, da je na dan 30. junija tekočega leta zemljišče v dejanski uporabi.*

 *Vloga, vložena po 30. juniju, se prvič upošteva pri odmeri akontacije dohodnine od dohodka iz OKGD za naslednje leto.*

 *Na podlagi popolne in pravočasno vložene vloge za določitev dejanskega uporabnika kmetijskih in gozdnih zemljišč, Finančna uprava Republike Slovenije dejanskemu uporabniku v davčno osnovo od dohodka iz OKGD pripiše tudi katastrski dohodek (KD) kmetijskih oziroma gozdarskih zemljišč, ki se mu na podlagi sklenjene pogodbe dajejo v dejansko uporabo in so zapisane v navedeni vlogi. Lastniku teh zemljišč, ki ugotavlja davčno osnovo od dohodka iz OKGD na podlagi KD, pa se prizna oprostitev plačila dohodnine od KD zemljišč, ki jih na podlagi sklenjene pogodbe daje v dejansko uporabo in so zapisane v navedeni vlogi.*

**Vprašanje 14: Kdaj se gojenje čebule, česna in fižola lahko opravlja v okviru OKGD?**

**Odgovor:** *Gojenje čebule, česna in fižola se lahko šteje za osnovno kmetijsko in osnovno gozdarsko dejavnost (OKGD), če se pridelava izvaja na prostem (ne v rastlinjaku) v okviru poljedelskega kolobarja, kar pomeni, da se pred ali za temi kulturami v istem letu na isti površini gojijo poljščine. V primeru, ko se čebula, česen in fižol gojijo kot ena od vrtnin v vrtnarskem kolobarju, kar pomeni, da so pred ali za temi kulturami na isti površini posajene druge vrste vrtnin se taka pridelava šteje za intenzivno pridelavo vrtnin in se lahko opravlja v okviru OKGD le kot posebna kultura, ki jo je zavezanec dolžan evidentirati pri Agenciji Republike Slovenije za kmetijske trge in razvoj podeželja.*

**Vprašanje 15: Ali se pridelava kmet. pridelkov v rastlinjaku lahko opravlja v okviru OKGD?**

**Odgovor:** *Pridelava kmetijskih pridelkov v rastlinjakih se ne more opravljati v okviru osnovne kmetijske in osnovne gozdarske dejavnosti (OKGD), ki je obdavčena na podlagi katastrskega dohodka kmetijskih zemljišč.*

**Vprašanje 16: Pod kakšnimi pogoji se intenzivna pridelava drugega jagodičevja (ameriške borovnice, ribez, maline, robide, kosmulje ipd.) lahko opravlja v okviru OKGD?**

**Odgovor*:*** *Intenzivna pridelava drugega jagodičevja (ameriške borovnice, ribez, maline, robide, kosmulje) se lahko kot trajni nasad opravlja v okviru osnovne kmetijske in osnovne gozdarske dejavnosti (OKGD), če se prideluje na kmetijskem zemljišču, ki je v zemljiškem katastru evidentirano kot intenzivni sadovnjak.*

**Vprašanje 17: Ali se lahko med, ki ga pridela kmečko gospodinjstvo v okviru OKGD, prodaja v planinski koči?**

**Odgovor:** *Med, ki ga pridela kmečko gospodinjstvo v okviru osnovne kmetijske in osnovne gozdarske dejavnosti (OKGD), se lahko prodaja v planinski koči, če planinska koča kot posrednik izda račun za prodani med v imenu in za račun kmečkega gospodinjstva. V tem primeru kmečko gospodinjstvo še vedno lahko opravlja dejavnost pridobivanja medu v okviru OKGD, ki je obdavčeno na podlagi pavšalne ocene dohodka na panj.*

**Vprašanje 18: Katere dejavnosti se uvrščajo v osnovno gozdarsko dejavnost, ki je obdavčena na podlagi KD gozdnih zemljišč?**

**Odgovor:** *V osnovno gozdarsko dejavnost se šteje gojenje in varstvo gozda ter pridobivanje gozdnih sortimentov (hlodovina, jamski les, drogove, proizvodnja drv, nabiranje dračja in gozdnih odpadkov za proizvodnjo energijo) iz lastnega gozda. Tudi prodaja lesnih sekancev, pridobljenih z drobljenjem lesa ob neposrednji sečnji v lastnem gozdu, se lahko opravlja v okviru osnovne gozdarske dejavnosti. Izjemoma pa se v osnovno gozdarsko dejavnost štejejo tudi storitve za gozdarstvo, v kolikor jih opravi član kmečkega gospodinjstva, katerega dohodek iz osnovne gozdarske dejavnosti je ugotovljen na podlagi katastrskega dohodka (KD) in jih opravi v okviru in pod pogoji strojnega krožka.*

*Da se neka pridelava lahko šteje za osnovno gozdarsko dejavnost, se mora torej opravljati na zemljišču, ki je v zemljiškem katastru evidentirano kot gozd in mora biti po značilnostih skladno s pridelavo, ki se upošteva v izračunu za določitev katastrskega dohodka za gozd.*

**Vprašanje 19: Ali se prodaja kokošjih jajc lahko opravlja v okviru OKGD?**

**Odgovor:** *Prireja jajca lastnih kokoši, vzrejenih na pretežno lastni krmi (več kot 50 %) se lahko opravlja v okviru**osnovne kmetijske in osnovne gozdarske dejavnosti (OKGD), katerih dohodki so obdavčeni na podlagi katastrskega dohodka kmetijskih zemljišč.*

**Vprašanje 20: Ali se prodaja kravjega mleka lahko opravlja v okviru OKGD?**

**Odgovor:** *Prodaja mleka se lahko opravlja v okviru osnovne kmetijske in osnovne gozdarske dejavnosti (OKGD) le v primeru, če gre za mleko lastnih krav, vzgojenih na pretežno lastni krmi.*

**Vprašanje 21: Na kakšen način lahko gojim polže na njivah?**

**Odgovor**: *Reja polžev na njivah se lahko opravlja kot posebna kultura v okviru osnovne kmetijske in osnovne gozdarske dejavnosti (OKGD) na kmečkem gospodinjstvu, če so izpolnjeni naslednji pogoji:*

* *rejec polžev oziroma člani njegovega kmečkega gospodinjstva imajo v lasti ali dejanski uporabi zemljišča, na katerih pridelujejo pretežni del krme za rejo polžev,*
* *člani kmečkega gospodinjstva davčno osnovo od dohodka iz OKGD ugotavlja na*

*podlagi katastrskega dohodka in*

* *eden od članov kmečkega gospodinjstva je površine pod posebnimi kulturami prijavil na*

*zbirni vlogi pri Agenciji Republike Slovenije za kmetijske trge in razvoj podeželja.*

**Vprašanje 22: Ali se prodaja gob in bele omele lahko opravlja v okviru OKGD?**

**Odgovor:** *Prodaja gob in prodaja bele omele se ne more opravljati v okviru osnovne kmetijske in osnovne gozdarske dejavnosti (OKGD).*

**Vprašanje 23: Ali se proizvodnja teranovega likerja lahko opravlja v okviru OKGD?**

**Odgovor:** *Proizvodnja terenovega likerja se po* [*SKD 2008*](http://www.pisrs.si/Pis.web/pregledPredpisa?id=URED4092) *šteje pod Proizvodnjo žganih pijačn (11.010) in se ne more opravljati v okviru osnovne kmetijske in osnovne gozdarske dejavnosti (OKGD).*

*V okviru OKGD se lahko opravlja le proizvodnja vina iz lastnega pridelka grozdja. Teranov liker pa se pridela še z dodatno obdelavo (npr. kuhanjem terana,…) in zato se pridelava teranovega likerja ne more opravljati v okviru OKGD.*

**Vprašanje 24: Ali se v Sloveniji lahko v okviru OKGD prodaja kmetijske pridelke, pridelane na kmetijskih zemljiščih izven Slovenije?**

**Odgovor:** *V Sloveniji pridelovalec, rezident Slovenije lahko v okviru osnovne kmetijske in osnovne gozdarske dejavnosti (OKGD) prodaja kmetijske pridelke, pridelane na kmetijskih zemljiščih izven Slovenije, če pridelovalec pri davčnem organu do 15. 7. davčnega leta prijavi kmetijska zemljišča izven Slovenije, na katerih pridelujejo v Sloveniji prodane kmetijske pridelke****.***

**Vprašanje 25: Na kakšen način se lahko prideluje in prodaja mlad in pozni krompir?**

**Odgovor:** *Krompir je ne glede na vrsto (mlad ali pozni) poljščina, ki se lahko prideluje v okviru osnovne kmetijske in osnovne gozdarske dejavnosti.*

**Vprašanje 26: Kdaj se prodaja lesnih sekancev lahko opravlja v okviru OKGD?**

**Odgovor:** *Lesni sekanci se lahko pridelujejo in prodajajo v okviru osnovne kmetijske in osnovne gozdarske dejavnosti (OKGD), če se pridobijo z drobljenjem lesa s sekalnikom oziroma drobilnikom neposredno v lastnem gozdu*.

**Vprašanje 27: Ali se pridelava limon lahko opravlja v okviru OKGD?**

**Odgovor:** *Pridelava limon in drugih vrst citrusov za prodajo se lahko opravlja v okviru osnovne kmetijske in osnovne gozdarske dejavnosti (OKGD), če je nasad citrusov evidentiran v zemljškem katastru kot intenzivni sadovnjak ali drug trajni nasad.*

**Vprašanje 28: Ali se pridelava okrasnih buč lahko opravlja v okviru OKGD?**

**Odgovor:** *Pridelava okrasnih (ne jedilnih) buč se enači s pridelavo okrasnih rastlin, ki se ne more opravljati v okviru osnovne kmetijske in osnovne gozdarske dejavnosti (OKGD), saj dohodki iz pridelave okrasnih rastlin niso vključeni v pavšalno oceno dohodka kmetijskih zemljišč za obdelavo.*

**Vprašanje 29: Ali se proizvodnja butelčnega vina šteje za vino in se lahko opravlja v okviru OKGD?**

**Odgovor:** *Proizvodnja butelčnega vina, pridelanih iz lastnega pridelka grozdja, se lahko opravlja v okviru osnovne kmetijske in osnovne gozdarske dejavnosti (OKGD), če ima pridelovalec grozdja vinograd evidentiran v zemljiškem katastru in proizvodnjo vina prijavljeno pri ministrstvu, pristojnem za kmetijstvo (proizvodnja vina v Sloveniji) oziroma pri davčnem organu (proizvodnja vina izven Slovenije).*

**Vprašanje 30: Ali se prodaja pečene koruze lahko opravlja v okviru OKGD?**

**Odgovor:** *Prodaja pečene koruze se šteje za predelavo kmetijskih pridelkov, zato se ne more opravljati v okviru osnovne kmetijske in osnovne gozdarske dejavnosti (OKGD).*

**Vprašanje 31: Ali se lahko oskrba tujih konj opravlja v okviru OKGD?**

**Odgovor:** *Oskrba tujin konj se ne more opravljati v okviru osnovne kmetijske in osnovne gozdarske dejavnosti (OKGD).*

**Vprašanje 32: Kdaj se reja živali lahko šteje za OKGD?**

**Odgovor:** *Reja živali se lahko opravlja v okviru osnovne kmetijske in osnovne gozdarske dejavnosti (OKGD), če rejec zagotovi kmetijska zemljišča, na katerih pridela pretežni del krme za lastne živali. Za rejo lastnih živali se šteje žival, ki je na kmečkeg gospodinjstvu od rojstva ali najmanj tri mesece. Perutnina, kunci ter jagnjeta, kozlički in prašiči do 20 kg žive teže, pa od rojstva ali najmanj en mesec.*

**Vprašanje 33: Ali lahko člani planin ali skupnih pašnikih prodajajo skuta v okviru OKGD?**

**Odgovor:** *Da, člani planin ali skupnih pašnikov lahko predelavo mleka prve stopnje (npr. skuto) opravljajo v okviru osnovne kmetijske in osnovne gozdarske dejavnosti (OKGD), če so izpolnjeni pogoji 5.a člena Zakona o kmetijstvu –* [*ZKme-1*](http://pisrs.si/Pis.web/pregledPredpisa?id=ZAKO4716)*.*

**Vprašanje 34: Za katera kmetijska in gozdna zemljišča se lahko uveljavlja oprostitev plačila dohodnine od katastrskeg dohodka?**

**Odgovor:***Oprostitev plačila dohodnine od katastrskega dohodka se lahko z vlogo uveljavlja za kmetijska in gozdna zemljišča:*

*- ki jih je na podlagi zakona trajno ali začasno prepovedano izkoriščati za kmetijsko pridelavo;*

*- na katerih so nasipi, kanali, prekopi, jezovi in druge naprave za potrebe obrambe pred poplavami ali za osuševanje in namakanje;*

*- ki ležijo znotraj visokovodnih nasipov;*

*- na katerih so vrbni in drugi zaščitni nasadi ter varovalni gozdovi, kot obramba pred erozijo;*

*- ki so v zemljiškem katastru označena kot zemljišča pod neodmerjenimi gozdnimi cestami;*

*- na katerih so neodmerjene planinske poti;*

*- na katerih so objekti za potrebe zaščite in reševanja pred naravnimi in drugimi nesrečami;*

*- ki ležijo v obmejnem pasu in nad ali pod visokonapetostnimi daljnovodi in drugimi vodi, če je izkoriščanje v kmetijske namene onemogočeno;*

*- na katerih so evidentirana vojna grobišča;*

*- ki jih zavezanec odda skladno s predpisi o preživninskem varstvu kmetov;*

*- ki jih na podlagi odločbe državnega organa o razlastitvi ali pogodbe, ki nadomešča razlastitev, ni mogoče uporabljati;*

*- ki jih je zavezanec z odločbo o denacionalizaciji dobil v last, ne pa tudi v posest;*

*- za katera je bilo skladno s predpisi izdano dovoljenje za gradnjo;*

*- ki so dana v zakup, za dobo, navedeno v zakupni pogodbi;*

*- ki se uporabljajo za doseganje dohodka, kot je določen v III.3. poglavju tega zakona;*

*- ki so bila neuporabna ali slabše kakovosti, pa so z vlaganji postala uporabna ali bolj rodovitna, za obdobje treh let, z uveljavitvijo v prvem letu po usposobitvi ali izboljšanju;*

*- na katerih se zasadijo novi vinogradi, hmeljišča, sadovnjaki ali drugi trajni nasadi, za obdobje treh let in za oljčne nasade za obdobje osmih let, z uveljavitvijo v prvem letu po zasaditvi;*

*- ki se pogozdijo, za obdobje 30 let, z uveljavitvijo v prvem letu po pogozditvi;*

*- na katerih so objekti posebnega pomena za obrambo ali ležijo v varnostnem območju takega objekta in se zanje predpiše ukrep varovanja.*

*Vlogo za oprostitev katastrskega dohodka, ki je dostopna na* [*spletni strani Finančne uprave Republike Slovenije*](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=oprostitev_dohodnine_od_katastrskega_dohodka_fo)*, predloži zavezanec za dohodnino od dohodka iz osnovne kmetijske in osnovne gozdarske dejavnosti pri davčnem organu. Zavezanci so dolžni davčni organ obvestiti tudi o prenehanju razlogov za posamezno oprostitev.*

*Vloge za oprostitev katastrskega dohodka pa ni treba vlagati za zemljišča pod neodmerjenimi gozdnimi cestami in za zemljišča, na katerih so objekti posebnega pomena za obrambo ali ležijo v varnostnem območju takega objekta, ker navedene podatke davčni organ sam pridobi in zavezancem prizna oprostitev po uradni dolžnosti.*

**Vprašanje 35: Kaj je to mali obseg prve stopnje predelave lastnih kmetijskih pridelkov?**

**Odgovor:** *Določene dejavnosti prve stopnje predelave lastnih kmetijskih in gozdarskih pridelkov iz OKGD, ki so sicer del dopolnilnih dejavnosti na kmetiji, se lahko obravnavajo kot dejavnosti malega obsega, dohodek teh dejavnosti pa se šteje za dohodek v zvezi z osnovno kmetijsko in osnovno gozdarsko dejavnostjo (OKGD) in so dohodnine oprošča. Da je mogoče neke vrste prve stopnje predelave šteti za dejavnost malega obsega, morajo biti izpolnjeni naslednji pogoji:*

*- člani kmečkega gospodinjstva, poleg predelave lastnih kmetijskih in gozdarskih pridelkov, ne opravljajo sami ali preko povezanih oseb, drugih dejavnosti na kmetiji, ki se lahko štejejo za dopolnilno dejavnost na kmetiji, razen dopolnilne dejavnosti predelave rastlinskih odpadkov ter proizvodnje in prodaje energije iz obnovljivih virov, storitev s kmetijsko in gozdarsko mehanizacijo in opremo ter ročnim delom ali svetovanja in usposabljanja v zvezi s kmetijsko, gozdarsko in dopolnilno dejavnostjo,*

*- člani kmečkega gospodinjstva ne ugotavljajo davčne osnove od dohodka iz OKGD na podlagi dejanskih prihodkov in dejanskih odhodkov oziroma dejanskih prihodkov in normiranih odhodkov v letu, za katero se priglaša obravnava dohodka od malega obsega prve stopnje predelave,*

*- v davčnem letu pred davčnim letom, za katero priglašajo obravnavo dohodka od malega obsega prve stopnje predelave, prihodki od te dejavnosti ne presegajo 3.500 eur.*

*Za izdelke malega obsega prve stopnje predelave lastnih kmetijskih in gozdarskih pridelkov se štejejo: nerazkosane in razkosane klavne živali, moka in drugi mlevski izdelki, maslo, kisla in sladka smetana, kislo mleko, pinjenec, sirotka, jogurt, kefir, skuta in sir, vsi brez dodatka, kisano, sušeno, vloženo in drugače konzervirano sadje in zelenjava, sadni in vinski mošt, sadno vino, sadni in zelenjavni sok in sirup, sadni in vinski kis, jedilna olja razen oljčnega ter smola in oglje.*

*V primeru, da želi kmečko gospodinjstvo dohodek od malega obsega prve stopnje predelave lastnih kmetijskih in gozdarskih pridelkov izvzeti iz obdavčitve (uveljaviti oprostitev), so člani kmečkega gospodinjstva dolžni registrirati dopolnilno dejavnost na kmetiji na upravni enoti, odgovorni član kmečkega gospodinjstva pa pri davčnem organu opravi priglasitev posebnega režima.*

*Priglasitev je do 31. marca leta, za katero se priglasitev obravnava, dolžan opraviti odgovorni član kmečkega gospodinjstva (v imenu vseh članov kmečkega gospodinjstva) na obrazcu za začetek priglasitve, ki je predpisan s* [*Pravilnikom o obrazcih za priglasitev začetka in konca obravnave dohodka iz malega obsega prve stopnje predelave lastnih pridelkov kot dohodka v zvezi z osnovno kmetijsko in osnovno gozdarsko dejavnostjo*](http://www.pisrs.si/Pis.web/pregledPredpisa?id=PRAV12982) *in objavljen na* [*spletni strani Finančne uprave RS*](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=zacetek_malega_obsega_prve_stopnje_predelave_fo)*.*

*Način davčne obravnave morebitnih dohodkov iz naslova izdelkov malega obsega prve stopnje predelave po takšni priglasitvi velja vse do priglasitve prenehanja tovrstne obravnave dohodka pri davčnem organu, ki ga izvede odgovorni član kmečkega gospodinjstva na obrazcu za prenehanje priglasitve, ki je objavljen na* [*spletni strani Finančne uprave RS*](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=prenehanje_malega_obsega_prve_stopnje_predelave_fo)*.*

*Člani kmečkega gospodinjstva, ki so pri davčnem organu priglasili določene predelave lastnih kmetijskih in gozdnih pridelkov kot dohodek iz OKGD, so dolžni izdajati račune za te dobave in voditi seznam izdanih računov.*

*Enkrat letno, do 31. marca tekočega leta za preteklo leto pa je odgovorni član kmečkega gospodinjstva davčnemu organu dolžan predložiti zbirne podatke iz seznama izdanih računov v skladu s* [*Pravilnikom o seznamu izdanih računov in predložitvi podatkov davčnemu organu v zvezi z malim obsegom prve stopnje predelave lastnih kmetijskih in gozdarskih pridelkov*](http://www.pisrs.si/Pis.web/pregledPredpisa?id=PRAV12955)*. Obveznost poročanja davčnemu organu pa ne nastane, če kmečko gospodinjstvo v davčnem letu ni prodalo nobenega izdelka iz naslova malega obsega priglašene prve stopnje predelave in v davčnem letu ni izdalo nobenega računa iz tega naslova. V primeru, da se ob prodaji izdelka iz naslova malega obsega priglašene prve stopnje predelave ne izdajajo računi, ne vzpostavi in ne vodi seznam izdanih računov ali ne predloži davčnemu organu zbirne podatke, je predpisana globa.*

**Vprašanje 36: Pri MKGP je tri člansko kmečko gospodinjstvo za leto 2018 prijavilo 9.000 litrov proizvedenega vina, pridelanega iz lastnega pridelka grozdja. Kako se izračuna KD vina?**

**Odgovor:** *Katastrski dohodek (KD) vina se izračuna v višini dvakratnika katastrskega dohodka vinograda z boniteto med 51 in 60 in za leto 2018 znaša 252,93 eur/ha. Pri tem se dohodnina ne plača od dohodka od proizvodnje vina iz lastnega pridelka grozdja, če imajo člani kmečkega gospodinjstva v lasti ali uporabi manj kot 0,3 ha vinograda. Za oceno površine vinogradov za proizvodnjo vina iz lastnega pridelka grozdja se šteje, da se v povprečju na hektar proizvede 4.600 litrov vina.*

*V primeru, da so v letu 2018 člani kmečkega gospodinjstva skupaj proizvedli in pri ministrstvu, pristojnem za kmetijstvo (MKGP) prijavili 9.000 litrov vina, pridelanega iz lastnega pridelka grozdja, znaša ocenjena vrednost površine 1,96 ha (9.000 litrov / 4.600 litrov/ha). Skupni KD vina celotnega kmečkega gospodinjstva znaša 495,74 eur (1,96 ha x 252,93 eur/ha), ki se razdeli na člane kmečkega gospodinjstva sorazmerno glede na skupno število članov kmečkega gospodinjstva in zato se posameznemu članu kmečkega gospodinjstva pripiše KD vina v višini 165,25 eur (495,74 eur / 3 člani).*

**Vprašanje 37: Praktični primer izračuna davčne osnove od dohodka iz OKGD za leto 2018.**

**Odgovor:** *Za obdobje od 2017 do 2019 je urejeno prehodno obdobje za določitev davčne osnove od dohodka iz osnovne kmetijske in osnovne gozdarske dejavnosti (OKGD) na način, da se za nobeno kmečko gospodinjstvo skupni znesek katastrskega dohodka (KD) in pavšalne ocene dohodka na čebelji panj v tem času ne bo povečal za več kot dvakrat glede na predhodno leto. Ne glede na prvi in drugi odstavek 71. člena* [*ZDoh-2*](http://www.pisrs.si/Pis.web/pregledPredpisa?id=ZAKO4697) *prehodna določba 21. člena* [*ZDoh-2R*](https://www.uradni-list.si/glasilo-uradni-list-rs/vsebina/2016-01-2686?sop=2016-01-2686) *določa, da se za leta 2017, 2018 in 2019 davčna osnova posameznega zavezanca od katastrskega dohodka in pavšalne ocene dohodka na čebelji panj zmanjša za delež davčne osnove, ki za več kot dvakrat presega skupno davčno osnovo od KD in pavšalne ocene dohodka na čebelji panj vseh članov kmečkega gospodinjstva v preteklem letu, v skupni davčni osnovi od KD in pavšalne ocene dohodka na čebelji panj vseh članov kmečkega gospodinjstva.*

*Delež davčne osnove v skupni davčni osnovi od KD in pavšalne ocene dohodka na čebelji panj vseh članov kmečkega gospodinjstva se določi iz razmerja med razliko skupne davčne osnove od KD in pavšalne ocene dohodka na čebelji panj vseh članov kmečkega gospodinjstva davčnega leta in dvakratnika skupne davčne osnove preteklega leta ter skupne davčne osnove od KD in pavšalne ocene dohodka na čebelji panj vseh članov kmečkega gospodinjstva davčnega leta.*

*Za lažje razumevanje je v nadaljevanju prikazan izračun davčne osnove od KD in pavšalne ocene dohodka na panj za leto 2018.*

*Zneski KD za leto 2018 za osebo A, izračunani na podlagi* [*ZUKD-2*](http://www.pisrs.si/Pis.web/pregledPredpisa?id=ZAKO7125)*:*

*KD kmetijskih in gozdnih zemljišč v RS 1.000 eur*

*KD kmetijskih in gozdnih zemljišč izven RS 400 eur*

*KD vina 200 eur*

*Oprostitve 10 eur*

*Potencialni dohodek od panjev 100 eur*

*SKUPAJ 1.690 eur*

*KD posebnih kultur 500 eur*

*Kmečko gospodinjstvo je v letu 2017 imelo davčno osnovo od katastrskega dohodka in pavšalne ocene dohodka na čebelji panj (brez upoštevanja KD posebnih kultur) vseh članov kmečkega gospodinjstva 1.000 eurov, v letu 2018 pa 2.500 eurov. Torej se je skupna davčna osnova vseh članov kmečkega gospodinjstva od katastrskega dohodka in pavšalne ocene dohodka na čebelji panj (brez upoštevanja KD posebnih kultur) v letu 2018 glede na leto 2017 povečala za 1.500 eurov, kar je za več kot dvakrat. Razlika med skupnim katastrskim dohodkom in pavšalno oceno dohodka na panj (brez upoštevanja KD posebnih kultur) za leto 2018 (2.500 eur) in dvakratnikom katastrskega dohodka in pavšalne ocene dohodka na panj za leta 2017 (2 x 1000 eur = 2.000 eur) znaša 500 eurov, kar predstavlja 20 % katastrskega dohodka in pavšalne ocene dohodka na panj za leto 2018. Skladno z navedenim mehanizmom se v letu 2018 davčna osnova od katastrskega dohodka in pavšalne ocene dohodka na čebelji panj vsem zavezancem zmanjša za 20 %.*

*Upoštevaje navedeni mehanizem bo davčna osnova od KD in pavšalne ocene dohodka na panj za leto 2018 za zavezanca A znašala 1.852 eur:*

*80 % od 1.690 eur = 1.352 eur*

*KD posebnih kultur 500 eur*

*SKUPAJ 1.852 eur*

**Vprašanje 38: Ali se prodaja sadik mačeh lahko opravlja v okviru OKGD?**

**Odgovor:** *V skladu s petim odstavkom 69. člena* [*ZDoh-2*](http://www.pisrs.si/Pis.web/pregledPredpisa?id=ZAKO4697) *se sadike mačeh ne morejo prodajati v okviru osnovne kmetijske in osnovne gozdarske dejavnosti (OKGD), ker se mačehe štejejo za okrasne rastline.*

**Vprašanje 39: Ali se prodaja grozdnih pešk lahko opravlja v okviru OKGD?**

**Odgovor:** *Prodaja grozdnih pešk, ki ostanejo po stiskanju lastnega grozdja, se za davčne namene lahko opravlja v okviru osnovne kmetijske in osnovne gozdarske dejavnosti (OKGD).*

**Vprašanje 40: Ali se prodaja olja iz grozdnih pešk lahko opravlja v okviru malega obsega prve stopnje predelave?**

**Odgovor:** *Prodaja olja iz grozdnih pešk se šteje za predelovalno dejavnost in se za davčne namene lahko opravlja v okviru malega obsega prve stopnje predelave, če so izpolnjeni pogoji iz osmega odstavka 69. člena* [*ZDoh-2*](http://www.pisrs.si/Pis.web/pregledPredpisa?id=ZAKO4697)*.*

**Vprašanje 41: Ali se pridelava aronije lahko opravlja v okviru OKGD?**

**Odgovor:** *Pridelava aronije se lahko opravlja v okviru osnovne kmetijske in osnovne gozdarske dejavnosti (OKGD), če je zemljišče, na katerem se prideluje aronija, v zemljiškem katastru evidentirano kot intenzivni sadovnjak ali ostali trajni nasad.*

**Vprašanje 42: Ali se pridelava orehov lahko opravlja v okviru OKGD?**

**Odgovor:** *Pridelava lupinastega sadja (npr. orehov) se lahko opravlja v okviru osnovne kmetijske in osnovne gozdarske dejavnosti (OKGD), če zavezanec orehe prideluje na zemljiščih, ki so v zemljiškem katastru evidentirana kot intenzivni sadovnjak oziroma trajni nasad.*

**Vprašanje 43: Ali se bale sena lahko prodajajo v okviru OKGD?**

**Odgovor:** *Zavezanec, ki prideluje bale sena iz lastnega pridelka, navedeno lahko opravlja v okviru osnovne kmetijske in osnovne gozdarske dejavnosti (OKGD), če ima zemljišča pravilno evidentirana v zemljiškem katastru.*

**Vprašanje 44: Ali se oskrba oziroma pitanje tujih živali lahko opravlja v okviru OKGD?**

**Odgovor:** *Oskrba oziroma pitanja tujih živali se ne more opravljati v okviru osnovne kmetijske in osnovne gozdarske dejavnosti (OKGD).*

**Vprašanje 45: Ali se reja psov in mačk lahko opravlja v okviru OKGD?**

**Odgovor:** *Kot osnovne kmetijske in osnovne gozdarske dejavnosti (OKGD) se šteje lahko le reja tistih plemenskih živali (npr. konjev), pri katerih rejec večino krme zagotovi s svojih kmetijskih površin in dokler je iz aktivnosti in namena opravljanja dejavnosti ugotovljeno, da gre za kmetijsko dejavnost. V skladu z navedenim se vzgoja hišnih ljubljenčkov, kot so psi in mačke, ne more opravljati za namene kmetijske dejavnosti, zato se navedeno ne more opravljati v okviru OKGD.*

**Vprašanje 46: Ali se prodaja sliv lahko opravlja v okviru OKGD?**

**Odgovor:** *Prodaja sliv se lahko opravljate v okviru osnovne kmetijske in osnovne gozdarske dejavnosti (OKGD), ki je obdavčena na podlagi katastrskega dohodka kmetijskih zemljišč, če se slive pridelujejo na kmetijskih zemljiščih, ki so v zemljiškem katastru evidentirana kot intenzivni sadovnjak in so zemljišča v lasti ali dejanski uporabi članov kmečkega gospodinjstva.*

**Vprašanje 47: Kako se članom agrarnih skupnosti pripisuje katastrski dohodek zemljišč, s katerimi razpolaga agrarna skupnost?**

**Odgovor:** *Članom agrarne skupnosti, ki so zavezanci za dohodnino od dohodka iz osnovne kmetijske in osnovne gozdarske dejavnosti (OKGD), davčni organ pripiše v davčno osnovo od dohodka iz OKGD katastrski dohodek zemljišč, s katerimi razpolagajo člani agrarne skupnosti, glede na pripadajoči solastniški ali sorazmerni delež ali delež, ki ga posamezni član agrarne skupnosti uporablja.*

**Vprašanje 48: Kako se članom agrarnih skupnosti pripisujejo subvencije, prejete za račun članov agrarnih skupnosti?**

**Odgovor:** *V davčno osnovo od dohodka iz osnovne kmetijske in osnovne gozdarske dejavnosti (OKGD) se zavezancem za dohodnino od dohodka iz OKGD pripiše tudi delež subvencije, prejete za račun članov agrarne skupnosti, če je vsaj eden od članov kmečkega gospodinjstva tudi član agrarne skupnosti.*

**Vprašanje 49: Ali so dohodki od prodaje kaše iz prosa lahko obdavčeni na podlagi katastrskega dohodka kmetijskih zemljišč?**

**Odgovor:** *Pridelava kaše iz lastnega pridelka prosa se po Standardni klasifikaciji dejavnosti uvršča pod Mlinarstvo (SKD 10.610) in se kot predelovalna dejavnost ne more opravljati v okviru osnovne kmetijske in osnovne gozdarske dejavnosti, zato se dohodki iz naslova prodaje kaše iz prosa ne morejo obdavčiti z dohodnino na podlagi katastrskega dohodka.*

**Vprašanje 50: V skladu z Uredbo o ravnanju z embalažo in odpadno embalažo so tudi kmetje zavezani, da zaračunavajo nosilno embalažo. Kako lahko to storijo kmetje, ki prodajajo pridelke iz OKGD in so obdavčeni po katastrskem dohodku?**

**Odgovor:** *Fizičnim osebam, ki davčno osnovo od dohodka iz osnovne kmetijske in osnovne gozdarske dejavnosti (OKGD) ugotavljajo na podlagi katastrskega dohodka kmetijskih zemljišč, pri prodaji lastnih kmetijskih pridelkov, ki jih pridelujejo v okviru OKGD ni treba posebej zaračunavati nosilnih vrečk, ker se v OKGD kot del pridelave lastnih kmetijskih pridelkov šteje tudi priprava lastnih kmetijskih pridelkov za prodajo, kot na primer pakiranje, torej postopek, ki še ne pomeni predelave pridelka.*

**Vprašanje 51: Kakšna je davčna obravnava dohodkov iz naslova prodaje sušenih zelišč?**

**Odgovor:** *Za davčne namene se sušenje zelišč v sušilnicah in v drugih napravah za sušenje zelišč šteje kot predelovalna dejavnost, ki se ne more opravljati v okviru osnovne kmetijske in osnovne gozdarske dejavnosti (OKGD).*

*Če pa se zelišča pred prodajo posušijo brez dodatne opreme (npr. na tleh) v smislu kratkotrajne zaščite pred gnitjem, pa se navedeno za davčne namene lahko opravlja v okviru OKGD in so dohodki obdavčeni z dohodnino na podlagi katastrskega dohodka.*

1. Odgovorni član kmečkega gospodinjstva je član kmečkega gospodinjstva, ki je nosilec kmetijskega gospodarstva v skladu s predpisi o kmetijstvu. Če nobeden od članov kmečkega gospodinjstva ni nosilec kmetijskega gospodarstva, se za odgovornega člana kmečkega gospodinjstva šteje član kmečkega gospodinjstva, ki ima izkazan najvišji dohodke iz OKGD. [↑](#footnote-ref-1)
2. Kmečko gospodinjstvo, ki na novo začne z malim obsegom prve stopnje predelave lastnih kmetijskih in gozdarskih pridelkov in želi obravnavo tega dohodka v zvezi z OKGD, lahko priglasitev opravi v tekočem letu za tekoče leto. [↑](#footnote-ref-2)
3. ZDoh-2 v 6. členu določa, da je zavezanec rezident Slovenije v kateremkoli času v davčnem letu, če v tem času izpolnjuje katerega od naslednjih pogojev: 1. ima uradno prijavljeno stalno prebivališče v Sloveniji; 2.biva izven Slovenije zaradi zaposlitve kot javni uslužbenec z diplomatskim ali konzularnim statusom, ali je zakonec ali vzdrževani družinski član takega javnega uslužbenca in prebiva s to osebo; 3. je bil rezident Slovenije v kateremkoli obdobju preteklega ali tekočega leta in biva izven Slovenije zaradi zaposlitve: 4. je bil rezident Slovenije v kateremkoli obdobju preteklega ali tekočega leta in biva izven Slovenije zaradi opravljanja funkcije poslanca v Evropskem parlamentu; 5. ima svoje običajno bivališče ali središče svojih osebnih in ekonomskih interesov v Sloveniji, ali 6. je v kateremkoli času v davčnem letu prisoten v Sloveniji skupno več kot 183 dni. [↑](#footnote-ref-3)